Još 310 miliona dinara za završetak rekonstrukcije fabrike vode u Užicu - Užice Oglasna Tabla\nмарт 23, 2018 март 23, 2018 0124\nPotpredsednica Vlade Srbije i ministarka građevinarstva, saobraćaja i infrastrukture, prof. dr Zorana Mihajlović i gradonačelnik Užica Tihomir Petković potpisali su danas ugovor vredan 310 miliona dinara za drugu fazu rekonstrukcije i dogradnje fabrike vode u Užicu, koja će omogućiti da se 70.000 građana Užica do kraja 2018. godine ponovo snabdeva vodom s akumulacije “Vrutci“.\nPotpredsednica Vlade Srbije Zorana Mihajlović, gradonačelnik Užica Tihomir Petković i direktor preduzeća „Jedinstvo“ iz Sevojna, Mića Mićić na potpisivanju ugovora u Vladi Srbije\nU zgradi Vlade danas je potpisan i Ugovor o izvođenju radova koji su potpisali potpredsednica Vlade i ministarka Zorana Mihajlović, gradonačelnik Užica Tihomir Petković i u ime izvođača, konzorcijuma na čelu sa preduzećem “Jedinstvo” iz Sevojna, direktor te firme Mića Mićić.\n“Cilj Vlade Srbije je da svaki grad u Srbiji ima zdravu pijaću vodu. Kad sam u decembru bila u Užicu, rekla sam da je Ministarstvo obezbedilo novac u budžetu i da ćemo ove godine trajno rešiti pitanje vodosnabdevanja u Užicu. Danas smo potpisali ugovor za radove u drugoj fazi vredne 310 miliona dinara, sa ciljem da za osam meseci, koliko po ugovoru traju radovi, fabrika izgrađena pre 38 godina bude kompletno rekonstruisana i da 70.000 građana Užica mogu ponovo da se snabdevaju vodom s akumulacije “Vrutci”, rekla je Mihajlovićeva posle potpisivanja ugovora u Vladi Srbije.\nOna je dodala da od izvođača očekuje da, kao i u prvoj fazi, radove završi, u dogovorenom roku i kvalitetu, kako bi građani Užica dobili fabriku koja će služiti i budućim generacijama Užičanki i Užičana.\nGradonačelnik Užica Tihomir Petković, rekao je da je rekonstrukcija i dogradnja fabrike vode najvažniji projekat za ovu generaciju Užičana i da rešava problem vodosnabdevanja za generacije koje dolaze. “Hvala predsedniku Srbije Aleksandru Vučiću, potpredsednici Mihajlović i Vladi Srbije što su izdvojili 5,5 od ukupno šest miliona evra za ovaj projekat”, rekao je Petković.\nDirektor “Jedinstva” iz Sevojna, Mića Mićić, rekao je da je ova kompanija, koja je realizovala i prvu fazu radova, spremna da završi projekat u celosti. “Nema razloga da projekat ne bude realizovan u roku, imamo kapacitet za to i sledeće nedelje mogu da počnu radovi”, dodao je Mićić.\nPostrojenje za prečišćavanje vode „Petar Antonijević“\n25. Marta nova akcija preventivnih pregleda\nKolonija beloglavog supa na Uvcu najbrojnija na Balkanu


„Sve što sam video je bilo apsolutno holivudski“, ističe naš sagovornik\nIgor Stanković, Kanski festival 2022. Promo/MCF/Profimedia\n75. Kanski festival je poslednjih dana glavna svetska vest kada je u pitanju sedma umetnost, što i ne čudi, s obzirom na to da je posle pandemije Kroazeta zasijala u punom sjaju, možda i više nego tokom prethodnih godina.\nVeliki filmovi, veličanstvene premijere, holivudske i evropske zvezde, magija crvenog tepiha, žurke, skandali, fascinantne toalete... sve se ponovo vratilo u Kan, čineći Azurnu obalu centrom filmske industrije, glamura, senzacija i spektakla.\nKorona, kako kaže naš sagovornik Igor Stanković, direktor MegaCom Filma i mts Dvorane, kao da nije ni postojala, a maske su sada nešto što izgleda kao daleka prošlost koje se nerado sećamo.\nIgor Stanković Foto: Privatna arhiva/Igor Stanković\nStanković, koji je ujedno i direktor Festivala Autorskog Filma, osnivač Kids Film Fest-a kao i idejni tvorac Dunav Film Fest-a, bio je član žirija Director’s Fortnight selekcije, u okviru koje je dodeljena nagrada Europa Cinemas Label filmu „One Fine Morning“ francuske rediteljke Mije Hansen-Lav.\nŠeron Stoun je i ove godine kraljica Kanskog festivala: Spektakularni dolazak zvezde "Niskih strasti" (FOTO)\nNagradu u ovoj selekciji dodeljuje žiri sastavljen od četiri najznačajnija Europa Cinemas prikazivača u Evropi za tekuću godinu.\nU predahu između gledanja filmova, žurki, premijera i svega što dane provedene u Kanu čini toliko uzbudljivim i nezaboravnim, Igor Stanković je ekskluzivno za 24sedam podelio svoje impresije o nekim od ovogodišnjih najupečatljivijih dešavanja na Kroazeti.\n- Tek je pred kraj festivala malo spala tenzija oko Marketa kome sam prisustvovao gotovo svih ovih dana, jer je profesionalni filmski Market u Kanu jedan od najvećih u svetu, pored onog u Berlinu i u Americi. Iz ove perspektive, izgleda mi kao da sam ovde dva meseca, ali je iskustvo zaista neponovljivo - ističe Stanković na početku razgovora.\n- Film „Final Cut“, koji je otvorio Kan, pratilo je mnogo kontroverzi, ali istovremeno i sjajne reakcije. Pre neko veče je održana svetska premijera filma „Elvis“ Baza Lurmana, sa do sada neviđenim partijem. Retko se, tokom svih decenija festivala, dešavalo da zatvore jednu od plaža na dva dana kako bi pripremili set, rasvetu, muziku i sve što ide uz to, a sada su to učinili i sve što sam video je bilo apsolutno holivudski.\nIgor Stanković posebno ističe ceremoniju obeležavanja 75. godina Kanskog festivala kojoj je takođe prisustvovao, uz najveće zvezde francuske i svetske kinematografije.\n- U danu kada je održana premijera srpske koprodukcije - filma „Brana“, u Directors’ Fortnight-u, u dvorani „Limijer“, glavnoj sali festivala, pre premijere filma Luja Garela „The Innocent“, svečanom ceremonijom je obeleženo 75 godina Kanskog festivala.\nNa sceni je bilo preko stotinu velikih zvezda uključujući Giljerma Del Tora, Gaela Garsiju Bernala, Baza Lurmana, Vima Vendersa, braću Darden i mnoge druge. Bukvalno nije bilo nikoga ko nešto znači u francuskoj kinematografiji a da nije bio na sceni. Zaista je bilo spektakularno videti sva ta velika imena francuskog, evropskog ali i svetskog filma.\nŠto se tiče favorita za koje se ove godine predviđa da će osvojiti Zlatnu palmu, mnogo toga se priča, kritika i publika, kao po nepisanom pravilu, nemaju isti ukus, ali su moguća i iznenađenja.\n- Pored filmova u konkurenciji Directors’ Fortnight, gde mi je, kao članu žirija, bila obaveza da odgledam sva ostvarenja, uspeo sam da pogledam i filmove iz glavne konkurencije - kaže Stanković i navodi i da ga je fascinirao film „The Stars at Noon“ Kler Deni.\n- U pitanju je zaista izuzetan film, ali su različite teorije koje se svakog dana mogu čuti o pobedniku 75. Kana. Naravno, postoje favoriti, a jedan od njih je film „Broker“ Hirokazua Korede, „Triangle of Sadness“ Rubena Estlunda, „EO“ Jiržija Skolimovskog i mnogi drugi.\nNaravno, kritika ima podeljeno mišljenje, pa filmove koje sam nabrojao nije ocenila kao favorite i po njihovom ukusu, ali videćemo - ističe Stanković i dodaje da je Kanski festival ove godine mnogo veći nego prethodnih, čak i pre pandemije, kada govorimo o imenima koja su se pojavila, jer su mnogi, upravo zbog kovida, čuvali svoje filmove za zvanično, pravo, „živo“ izdanje i svetsku premijeru na ovom festivalu.\nKanski festival 2022. Promo/Igor Stanković\n- Zanimljivo je da se upućuje na to da se maske nose u zatvorenim prostorima, ali Francuska je ukinula sve mere i ne postoji obaveza nošenja, čak ni u javnom prevozu. Preporuka je da se maske nose u dvoranama i salama za projekcije filmova, ali bukvalno kao da se kovid nikada nije ni desio - tvrdi naš sagovornik.\n- Zaista ih niko ne nosi i to jeste mali kuriozitet, ali ne kao neodgovornost, nego jednostavno ne postoji nikakva obaveza. Na ulascima u objekte nalaze se samo bezbednosne kontrole.\nŠto se tiče predstavljanja srpske kinematografije u Kanu, Stanković kaže da delimo istu sudbinu kao i ostale zemlje Jugoistočne Evrope, ali da, ipak, ne prolazimo neprimećeni, naprotiv.\n- Naš paviljon nije baš na centralnom mestu, nego malo sa strane, ali to nije samo naša, već realno sudbina svih zemalja Jugoistočne Evrope. Sa nama u paviljonu su Crna Gora, Slovenija, Bosna i Hercegovina, Kipar i Bugarska. Ono što je važno reći je da Srbija imala svoju koktel zabavu u vili, što je malo neuobičajeno jer su vile zabranjene za žurke.\nTo je novo pravilo od pre nekoliko godina, kao i to da sve žurke, kako u zatvorenim prostorima, tako i na plažama, moraju da se završe do 2 sata iza ponoći, jer su se stanovnici Kana žalili na buku. Koktel je organizovan povodom filma „Brana“ i bilo je lepo sresti sve Srbe koji su u Kanu, ali i sve naše prijatelje koje smo pozvali na zabavu - zaključuje Igor Stanković.\nVeliko finale je sutra, a ceo svet iščekuje da vidi novog dobitnika Zlatne palme i ceremoniju zatvaranja 75. Kanskog festivala.\nIgor Stanković Igor Stanković član žirija Kanskog festivala Kanski festival 2022. Kan 2022 Kroazeta Igor Stanković Kanski festival


Дачић: Посебан печат и добар основ за даљи развој односа са САД представља заједничка прошлост и блискост два народа | Socijalistička partija Srbije\nDačić: Poseban pečat i dobar osnov za dalji razvoj odnosa sa SAD predstavlja zajednička prošlost i bliskost dva naroda Vesti\n11 septembra, 2020 u 20:49\nPrvi potpredsednik Vlade i ministar spoljnih poslova Republike Srbije Ivica Dačić govoreći na međunarodnom okruglom stolu „Srpsko-američki odnosi”, u organizaciji Parlamentarne grupe prijateljstva Srbije i SAD Narodne skupštine Republike Srbije i Instituta za nacionalnu i međunarodnu bezbednost, istakao je da će Ministarstvo spoljnih poslova i Vlada Republike Srbije nastaviti da pozdravljaju inicijative koje za cilj imaju bolje međusobno razumevanja kao polaznu osnovu daljeg jačanja bilateralnih odnosa sa SAD.\nNa početku svog govora, ministar je zamolio sve prisutne da minutom ćutanja odaju poštovanje stradalima u terorističkim napadima na SAD, koji su se dogodili upravo na današnji dan, pre tačno 19 godina.\n„Danas je prilika da se prisetimo da je teroristički napad na SAD te 2001. godine, po broju ljudskih žrtava i obimu materijalnog razaranja, jedan od najtragičnijih događaja te vrste u istoriji, koji je ozbiljno uzdrmao svet i ostavio značajne posledice”, rekao je ministar.\nU nastavku svog izlaganja, ministar Ivica Dačić je istakao da je poseban pečat i dobar osnov za dalji razvoj odnosa sa SAD predstavlja zajednička prošlost i bliskost dva naroda koji su, kroz skoro 140 godina diplomatskih odnosa, stajali na istoj strani istorije tokom brojnih prelomnih istorijskih trenutaka, poput borbe rame uz rame tokom Prvog i Drugog svetskog rata.\n„I ovog puta sa ponosom ističem važnost svih zajedničkih aktivnosti kojima smo obeležili stogodišnjicu podizanja srpske zastave nad Belom kućom 1918. godine, a koje su realizovane 2018. godine u Beogradu i Vašingtonu”, kazao je Ivica Dačić, ministar spoljnih poslova.\nGovoreći o izazovima, Ivica Dačić je istakao da pitanje statusa Kosova i Metohije i jednostrano proglašene nezavisnosti od strane Prištine i dalje predstavljaju glavnu tačku neslaganja sa SAD.\n„Ipak, i pored neslaganja po ovom, za Srbiju suštinskom pitanju, izuzetno uvažavamo kontinurianu i snažnu podršku Vašingtona razgovorima Beograda i Prištine. Najbolji primer ove podrške jeste protekle nedelje uspešno realizovana poseta predsednika Srbije Aleksandra Vučića Vašingtonu i susret kako sa najvišim zvaničnicima SAD, tako i sa delegacijom Prištine, na poziv ambasadora Grenela i savetnika za nacionalnu bezbednost predsednika SAD Roberta O’Brajena”, rekao je Dačić.\nPrvi potpredsednik Vlade i ministar spoljnih poslova rekao je, ovom prilikom, da postoji čitav set oblasti u kojima su podudarni interesi naših zemalja.\n„Posebno bih istakao strateško opredeljenje Srbije ka punopravnom članstvu u EU, u čemu imamo konstantnu i snažnu podršku naših američkih partnera. Saradnja na regionalnom nivou, ali i bilateralno sa SAD, nastavlja se i u pogledu izazova poput migrantske krize, borbe protiv organizovanog kriminala i međunarodnog terorizma. Posebno bih istakao program državnog partnerstva Srbije i Nacionalne garde Ohaja koji postepeno, iz striktno vojne, prerasta i u sferu civilne saradnje”, kazao je ministar.\nPred kraj svog govora, ministar je kazao i da ne sme da se zaboraviti ni značaj srpske dijaspore u SAD, čiji su predstavnici poput Nikole Tesle i Mihajla Pupina, približili Srbiju SAD, a njihova naučna dostignuća dodatno povezala naša dva naroda istovremeno dajući nemerljiv doprinos čovečanstvu.\nGovor prvog potredsednika Vlade Srbije i ministra spoljnih poslova Ivice Dačića prenosimo u celosti:\nUvaženi organizatori i učesnici,\nVelika mi je čast što imam priliku da se obratim na Međunarodnom okruglom stolu „Srpsko-američki odnosi”, u organizaciji Parlamentarne grupe prijateljstva Srbije i SAD i Instituta za nacionalnu i međunarodnu bezbednost. Koristim priliku da se zahvalim na pozivu organizatorima koji su inicirali i organizovali ovaj događaj, kao i predstavnicima Narodne Skupštine na dobrodošlici.\nŽelelo bih, pre svega, da vas sve pozovem da minutom ćutanja odamo poštovanje stradalima u terorističkim napadima na SAD, koji su se dogodili upravo na današnji dan pre tačno 19 godina. Danas je prilika da se prisetimo da je teroristički napad na SAD te 2001. godine, po broju ljudskih žrtava i obimu materijalnog razaranja, jedan od najtragičnijih događaja te vrste u istoriji, koji je ozbiljno uzdrmao svet i ostavio značajne posledice. Ovaj događaj podsetio nas je na važnost vrednosti poput slobode, bezbednosti i mira, kao i na imperativ očuvanja upravo tih vrednosti kroz solidarnost i saradnju na globalnom nivou.\nDanašnji skup se održava u, po mnogo čemu, specifičnom trenutku, jer se nalazimo u okolnostima globalne pandemije COVID-19 čije konačne razmere nam još uvek nisu poznate, dok sa druge strane ova godine jeste izborna godina u obe zemlje, što značajno utiče na unutrašnju političku dinamiku i u Srbiji i u SAD.\nUpravo zbog okolnosti u kojima se dešava, smatram da današnja konferencija predstavlja dobar, pravovremen korak i pozitivan signal kojim se, bez obzira na aktuelne izazove i tekuće procese, izražava jasno opredeljenje i spremnost da naše dve države i naroda nastave da rade na unapređenju sveobuhvatnih bilateralnih odnosa, koji su duboko ukorenjeni u istoriji.\nŽelim da i na ovom mestu jasno kažem da će Ministarstvo spoljnih poslova i Vlada nastaviti da pozdravljaju inicijative koje za cilj imaju bolje međusobno razumevanja kao polaznu osnovu daljeg jačanja bilateralnih odnosa sa SAD.\nOsvrćući se na prethodni period, sa zadovoljstvom mogu da konstatujem da je poslednjih godina intenziviran politički dijalog na svim nivoima i u brojnim oblastima. Ipak, u pogledu poseta Srbiji iz SAD na najvišem nivou, smatram da i mi i naši američki partneri moramo nastaviti da na tome predano radimo s obzirom da je poslednji američki predsednik koji je posetio Srbiju bio još Džimi Karter juna 1980. godine. Kao što smo svi mogli videti, predsednik Tramp najavio je da bi mogao posetiti Srbiju, na poziv predsednika Vučića, u bližoj budućnosti, što bi razvoju naše saradnje dalo izuzetno jak zamajac.\nPoseban pečat i dobar osnov za dalji razvoj odnosa sa SAD predstavlja zajednička prošlost i bliskost dva naroda koji su, kroz skoro 140 godina diplomatskih odnosa, stajali na istoj strani istorije tokom brojnih prelomnih istorijskih trenutaka, poput borbe rame uz rame tokom Prvog i Drugog svetskog rata.\nI ovog puta sa ponosom ističem važnost svih zajedničkih aktivnosti kojima smo obeležili stogodišnjicu podizanja srpske zastave nad Belom kućom 1918. godine, a koje su realizovane 2018. godine u Beogradu i Vašingtonu.\nIz perioda našeg savezništva u Drugom svetskom ratu, podsetio bih na operaciju „Halijard”, najveći vazdušni most u porobljenoj Evropi zahvaljujući kojem je spašeno gotovo 500 oborenih američkih pilota i vazduhoplovnog osoblja. Ova operacija je, pomalo kao paradigma naših odnosa, decenijama bila obavijena velom tajne.\nTakođe, čak i u istorijskim okolnostima hladnoratovskih podela, čuvana je i negovana posebnost naših odnosa, u okviru kojih ni ideološke različitosti nisu uspele da preterano naruše prijateljska osećanja i simpatije dva naroda.\nIako su raspad Jugoslavije i godine nakon toga, posebno kraj XX veka, u našim odnosima predstavljale složen i neretko i vrlo težak period, želim da ostanem optimista jer upravo zbog izazova sa kojima smo suočeni, moramo težiti konstantnom i što otvorenijem dijalogu kroz koji bismo identifikovali zajedničke interese kao realnu, zdravu osnovu za dalje jačanje i izgradnju odnosa.\nGovoreći o izazovima, moram istaći da pitanje statusa Kosova i Metohije i jednostrano proglašene nezavisnosti od strane Prištine i dalje predstavljaju glavnu tačku neslaganja sa SAD.\nIpak, i pored neslaganja po ovom, za Srbiju suštinskom pitanju, izuzetno uvažavamo kontinuiranu i snažnu podršku Vašingtona razgovorima Beograda i Prištine.\nNajbolji primer ove podrške jeste protekle nedelje uspešno realizovana poseta predsednika Srbije Aleksandra Vučića Vašingtonu i susret kako sa najvišim zvaničnicima SAD, tako i sa delegacijom Prištine, na poziv ambasadora Grenela i savetnika za nacionalnu bezbednost predsednika SAD Roberta O’Brajena.\nOvom prilikom predsednik Vučić je u Beloj kući postigao izuzetno važan dogovor sa SAD koji se tiče normalizacije ekonomskih odnosa Beograda i Prištine. Ovaj dogovor otvara nove mogućnosti za saradnju sa Prištinom, a što se tiče njegovog dela koji se odnosi na saradnju sa SAD, istakao bih da je dogovoreno i otvaranje kancelarije Razvojne finansijske korporacije SAD u Beogradu, jedine takve u regionu, što predstavlja veoma važan novi kvalitet u našim odnosima. To će nesumnjivo poslati jak signal kreditnim agencijama i investitorima, kako iz SAD, tako i iz Evrope da ulažu u našu zemlju, te pomoći jačanje ukupne ekonomske saradnje i razmene.\nTokom posete, predsednik Vučić je imao bilateralni sastanak sa predsednikom SAD Donaldom Trampom na kome su razmatrana pitanja unapređenja bilateralnih i ekonomskih odnosa dveju zemalja, a kao što sam već istakao, predsednik Tramp je izrazio spremnost da poseti Srbiju, što je veoma važna politička poruka.\nSrbija ostaje potpuno otvorena za nastavak razgovora sa Prištinom, pri čemu SAD i EU vidi kao ključne partnere u procesu postizanja trajnog i održivog rešenja, prihvatljivog za obe strane.\nPostoji čitav set oblasti u kojima su podudarni interesi naših zemalja. Posebno bih istakao strateško opredeljenje Srbije ka punopravnom članstvu u EU, u čemu imamo konstantnu i snažnu podršku naših američkih partnera.\nSaradnja na regionalnom nivou, ali i bilateralno sa SAD, nastavlja se i u pogledu izazova poput migrantske krize, borbe protiv organizovanog kriminala i međunarodnog terorizma. Posebno bih istakao program državnog partnerstva Srbije i Nacionalne garde Ohaja koji postepeno, iz striktno vojne, prerasta i u sferu civilne saradnje.\nZahvalni smo SAD na razumevanju i podršci koje nam pružaju kada je reč o regionalnoj saradnji, a posebno u vezi sa našim inicijativama kao što je „mini Šengen”, koje za cilj imaju dobrobit čitavog regiona.\nMeđusobna solidarnost i razumevanje tokom aktuelne pandemije COVID-19, potvrdili su prijateljske bilateralne odnose sa SAD. Srbija je sa svoje strane pomogla oko repatrijacije više desetina američkih državljana, organizujući dva leta, do Los Anđelesa i do Vašingtona, dok su SAD pomogle brojnim donacijama, na čemu smo veoma zahvalni.\nŽelimo i dalje jačanje ekonomske saradnje, koja, nažalost, zaostaje za realnim mogućnostima. Iako robna razmena sa SAD poslednjih godina beleži porast, na ovom pitanju ćemo svakako i ubuduće aktivno raditi. Naš cilj je da kreiramo povoljan ambijent, u kome bismo, po okončanju aktuelne zdravstvene krize, mogli zajednički da radimo na jačanju ekonomske saradnje i ulaganja, čemu će, nesumnjivo, pomoći i protekla poseta predsednika Vučića Vašingtonu.\nOblasti poput informacionih tehnologija, energetike i rudarstva, poljoprivrede, ali i drugi vidovi saradnje i projekti, poput bratimljenja gradova, saradnje univerziteta, turizma, povezivanja malih i srednjih preduzeća i privrednih komora, takođe su značajna polja saradnje na kojoj moramo još posvećenije raditi.\nKonačno, ne sme se zaboraviti ni značaj srpske dijaspore u Americi, čiji su predstavnici poput Nikole Tesle i Mihajla Pupina, približili Srbiju Americi, a njihova naučna dostignuća dodatno povezala naša dva naroda istovremeno dajući nemerljiv doprinos čovečanstvu. Uz Teslu i Pupina, i mnogi drugi američki Srbi poput Džordža Fišera (Đorđa Šagića), koji je pre više od 200 godina kao srpski ustanik krenuo u Ameriku i učestvovao u „Teksaškoj revoluciji”, preko Karla Maldena, Pita Maravića, Džordža Vojnovića, Helen Delić Bentli, Pitera Bogdanovića, Stiva Tešića ostavili su, ili i danas ostavljaju značajan trag u SAD, predstavljajući jednu od važnih spona u gradnji naših odnosa. Ovih dana, svedoci smo i popularnosti koju naši sjajni košarkaši poput Jokića, Bogdanovića, Bjelice, Marjanovića, Gudurića i Smailagića, kao i drugi naši sportisti, uživaju u SAD, nastavljajući da budu snažan most između dva naroda.\nNa kraju svog izlaganja, još jednom bih pozdravio aktivnosti Parlamentarne grupe prijateljstva Srbije i SAD, kao i Instituta za nacionalnu i međunarodnu bezbednost koji pokazuju da geografska udaljenost nije nužno prepreka za jačanje veza, te da uz obostranu želju i zajedničko zalaganje, ovakve inicijative i u narednom periodu mogu doprineti jačanju saradnje na svim poljima i pomoći da ona zadrži aktuelni uzlazni trend.\nZahvaljujem na pažnji i želim vam uspešan nastavak konferencije!”


Slaganje slagalica – aktivnost za celu porodicu - Beogradski Psihološki Centar\n1 Share 145 prikaz\nSlaganje slagalica je aktivnost koja može imati puno dobrih strana, kako za dete, tako i za celu porodicu. Može biti primenljiva u porodicama sa decom različitog uzrasta, sa različitim brojem članova, kao i u porodicama koje imaju decu sa teškoćama u razvoju.\nMi uvek zajedno biramo motiv na slagalici, i već na tom koraku postižemo dogovor i uvažavamo mišljenje jedni drugih, a i vodimo računa o motivaciji svih nas. Potrebno je izabrati sliku u čijem spajanju će svi rado učestvovati. Naš običaj je da po završetku slaganja, zalepimo, a onda i uramimo slagalicu, tako da se već na početku dogovaramo na čijem delu zida će se ona naposletku i naći J, što takođe doprinosi podizanju uzbuđenja i želje da se što pre nastavi sa ovom radnjom. A, onda radimo trijažu – izdvajamo delove koji imaju jasne ivice, kako bismo napravili okvir slagalice.\nSlaganje slagalica doprinosi kako motoričkim, tako i kognitivnim veštinama deteta, kroz zabavu i zajedničku aktivnost svih članova, što u stvari doprinosi funkcionalnom i kontekstualnom unapređenju veština u okviru porodičnih aktivnosti. Na primer, dete držanjem delića slagalice, uvežbava pokrete prstića, veštine prostorne orijentacije, koordinacije oko-ruka i slično, a da toga nije ni svesno. Takođe, dete poboljšava i veštine razmišljanja i donošenja odluka, kao i odabira strategija za rešenje u vezi sa tim koji komadić će izabrati i staviti na određeno mesto i zašto baš taj. Ovde do izražaja dolaze i veštine vizuelne diskriminacije i selekcije potrebnih elemenata. U svemu ovome, roditelji učestvuju, pružaju podršku ukoliko je potrebno, pa tako na primer iz gomile delića mogu izdvojiti dva ili tri dela i pomoći detetu da vrši izbor od manjeg broja ponuđenih. Deci mlađeg uzrasta, ili deci sa teškoćama u razvoju roditelji mogu pomoći i tako što će im pružiti podršku u izboru, hvatanju ili prenošenju komadića do određenog mesta (na primer hvatanjem rukom preko ruke).\nOva podrška bi vremenom trebala da se smanjuje (roditelj bi trebalo da pruža manji stepen podrške, ili da produžava vreme dok ne priskoči u pomoć) kako bi dete postajalo sve samostalnije u ovoj aktivnosti.\nUkoliko su slagalice velike, sa puno elemenata, kao ova naša sa 1000 delova, to zahteva i vežbanje strpljenja svih „slagača“, jer ovaj proces može trajati i po nekoliko dana. A sve ovo utiče na jačanje samopouzdanja i svesti o tome da se upornost uvek isplati. Naravno, broj elemenata treba prilagoditi uzrastu i veštinama deteta i uvek krenuti od onog broja elemenata na kom se očekuje da dete uz podršku i angažovanje roditelja može da postigne uspeh (preporuka je da se za decu mlađu od godinu dana koriste slagalice do tri ili pet elemenata; za decu uzrasta od 12-24. meseca ne bi trebalo da broj prevazilazi 12 elemenata; od treće do šeste godine do 100 delića; a za decu preko sedam godina mogu se koristiti slagalice koje imaju preko 100 elemenata). Pored broja elemenata, pri odabiru slagalica, trebalo vi voditi računa i o veličini samih delova (obično se za decu mlađeg uzrasta ili decu sa teškoćama u razvoju preporučuju delovi većih dimenzija), kao i o materijalu od kog je napravljena slagalica (npr. sunđerasti materijal, karton, drvo itd.). Takođe, roditelji i deca mogu praviti i „domaće slagalice“ tako što će postojeće dečje crteže, čestitke i razglednice, listove iz časopisa, porodične fotografije itd. seckati na nekoliko delova, a zatim ih zajedno spajati. Slaganje ne bi trebalo da se pretvori u izolovanu aktivnost roditelja (ukoliko se izabere veći broj elemenata, neadekvatan motiv, ili materijal slagalice pa to doprinese detetovoj smanjenoj uključenosti).\nPosebno važan i nezamenljiv je osećaj uspeha i zadovoljstva koji se javlja na samom kraju, nakon sklopljenog i poslednjeg delića, a koji povezuje sve članove porodice.\nOva aktivnost promoviše i podstiče pozitivne interakcije između roditelja i deteta. Roditelji slagalicu mogu iskoristiti kao sredstvo da preko nje podstaknu decu da postavljaju pitanja, odnosno da svi članovi učestvuju u diskusiji na različite teme. Motiv na slagalici može biti povod i za sticanje novih, ili proširivanje postojećih znanja.\nI na kraju, najvažnija stvar u slaganju slagalica je zabava, koja je neizostavna, a poznato je da se uz zabavu i smeh najbolje uči J. Uz to, skretanjem pažnje na kreativne zadatke i težnjom da se svaki dan postigne uspeh doprinosimo kontroli stresa i negativnih misli. Neka sklopljena slagalica bude jedan od postignutih uspeha u ovom danu.


Muzičari kivni na policiju: Ušli su u klub i uzeli nam instrumente! : Nadlanu.com\nMuzičari kivni na policiju: Ušli su u klub i uzeli nam instrumente!\nObjavljeno 2. mar 2014. / 12:42:25\nOni kažu da su imali i sve neophodne papire, između ostalog i one od Ekološke inspekcije kojim su mogli da potvrde da nivo buke u njihovim lokalima nikada nije prelazio dozvoljenu granicu, ali im ih niko od nadležnih nije tražio.\n"Nisam pravnik, ali mislim da nisu imali pravo da nam urade tako nešto. Čekamo da nas pozovu na Sud, ali smo ubeđeni da nećemo ni za šta odgovarati, jer imamo sve neophodne papire", počinju priču iz jednog od “kažnjenih” lokala kojem su oduzeta dva “kontrolora”.\nIz ovog kluba dodaju i da je glavni problem u celoj priči to što se pojedini građani iz komšiluka bez ikakvog osnova žale na buku vodeći “lični rat” protiv brojnih vlasnika kafića i da time ometaju policiju u obavljanju redovnih dužnosti, te moraju da se bave ovakvim stvarima.\nSlično razmišlja i vlasnik drugog kluba u čiji je lokal sporne večeri zalazila policija, ali nije imala razloga da reaguje.\n"Policajci su bili korektni. Upozorili su nas da stišamo muziku na sobnu jačinu što smo i uradili… Istog trenutka bend je prestao sa svirkom", objašnjava ovaj vlasnik kluba dodajući da to međutim ne znači da se slaže sa konfiskacijom instrumenata u drugim lokalima.\n"Mislim da policija nema pravo da nam gasi muziku kada je to izvor naših prihoda! Ekološka inspekcija utvrdila je pre izvesnog vremena da je nivo buke u mom lokalu u granicama zakonskih okvira, te ne razumem zašto mi policija pri ulasku nije tražila atest, koji imam", kaže on.\nTribina "Niste sami" održana u Tehničkoj školi "Mileva Marić…\nTribina "Niste sami" sutra u Tehničkoj školi "Mileva Marić -…\nMAMI UZDAHE U MINIJATURNOM KUPAĆEM KOSTIMU: Anastasija…\nOdržan koncert klasične muzike u Spomen-zbirci Pavla…\nIako je Stevan Jarić iz Policijske uprave Novi Sad rekao za TV Vojvodina da će biti podnet zahtev da se izrekne trajno oduzimanje instrumenata, prema rečima advokata, zakonski je dozvoljeno samo privremeno oduzimanje instrumenata i to dok Prekršajni sud ne pokrene postupak.\n"Do okončanja prekršajnog postupka instrumenti mogu da budu u policiji", objašnjava advokatica Mirjana Vagner i dodaje da se seća i drastičnijih primera nefleksibilnosti ovdašnje administracije.\n"Sećam se kada su 90-ih komunalci Starog grada oduzeli akustičnu gitaru jednom od uličnih svirača u Knez Mihailovoj 'zbog remećenja javnog reda i mira'”, priča Mirjana dodajući da su to ipak bile 90-e!


Teži ravnoteži od sada i na Tik Tok kanalu - Radio Luna\nTeži ravnoteži od sada i na Tik Tok kanalu\nRadio Luna 17/11/2020\nMinistarstvo zdravlja i Privredna komora Srbije, Udruženje za prehrambenu industrijuu saradnji sa studentima medicine svih univerziteta u Srbiji pokrenuli su Tik Tok kanal sa ciljem da edukuju đake i studente na temu zdravih životnih stilova, u okviru nacionalne kampanje Teži ravnoteži, a povodom 17. novembra, Međunarodnog dana studenata.\nStudenti medicine okupljeni oko IFMSA-Srbija (Komitet za međunarodnu saradnju studenata medicine–Srbija) predstaviće edukativan sadržaj o značaju raznovrsne i umerene ishrane, redovne fizičke aktivnostii i otkriti im šta su to zdravi životni stilovi. Govoriće o štetnosti popularnih dijeta i predočiti svojim vršnjacima šta su to kalorije i kako da ostanu u energetskom balansu zadovoljavajući sve nutritivne potrebe organizma u razvoju.\nPrekomerno je uhranjeno skoro petina anketiranih učenika, dok je skoro svaki šesti anketirani učenik gojazan. Najveći procenat pothranjenih (4,4%), kao i gojaznih (7.8%) učenika je među devojčicama u 5.razredu osnovne škole, rezultati su poslednjeg međunarodnog istraživanja o zdravstvenom ponašanju školske dece (Health Behaviour in School-aged Children, HBSC), u Republici Srbiji koje je za potrebe Svetske zdravstvene organizacije sproveo Institut za javno zdravlje Srbije dr Milan Jovanović Batut u 101 osnovnoj i srednjoj školi.\n– Podaci istraživanja o zdravstvenom ponašanju školske dece su više nego zabrinjavajući. Ista ta generacija mladih, takozvana ’gen-Z’, najviše svog slobodnog vremena provodi na društvenim mrežama, a prema poslednjim podacima preko 40% njih od 12-24 godine su na Tik Toku. Zato je veoma važno da budemo prisutni baš na toj mreži. Kako se vršnjačka edukacija pokazala kao jedna odnajdelotvornijh u tom uzrastu, daćemo sve od sebe da se ova statistika promeni na bolje, rekla je Miona Jevtović, nacionalni koordinator Odbora za javno zdravlje IFMSA-Serbia, istakavši da su veoma ponosni na činjenicu da će se studenti medicine kroz ovu kampanju priključili nacionalnom program Ministarstva zdravlja Republike Srbije za prevenciju gojaznosti kod dece i odraslih.\nKampanja Teži ravnoteži pokrenuta je sredinom 2018. godine kao podrška Nacionalnom program za prevenciju gojaznosti kod dece i odraslih koji je, na predlog Ministarstva zdravlja Republike Srbije usvojila Vlada Republike Srbije.\nSutra bez struje Mokra Gora


KOŠARKA : PRVA I DRUGA LIGA , NAPREDAK POBEDIO , PIROT IZGUBIO – Aleksinac biz\nU derbi susretu donjeg dela tabele Prve savezne košarkaške lige , Napredak iz Aleksinca je , na svom terenu pobedio Metalac iz Valjeva sa 83 : 69 ( 56 : 33 ) . Ovom pobedom Aleksinčani su znatno poboljšalii šanse za opstanak u ligi . Trenutno imaju skor od 11 pobeda i 16 poraza .\nU ekipi Napretka najefikasniji su bili Nikola i Dimitrije Raičević i Amerikanac Deandre sa po 14 koševa dok je Saičić postigao 13 koševa . Kod gostiju Paunović i Djuković su dali po 12 koševa dok je Jovanović postigao 11 koševa .\nDrugi prvoligaš sa juga Srbije , ekipa Pirota doživela je još jedan poraz , ovog puta od Novog Pazara sa 84 : 82 . Piroćanci su pružili neočekivano jak otpor domaćinu ali je kvalitet ipak prevagnuo .\nEkipa Pirota ima 7 pobeda i 18 poraza i nalazi se na dnu tabele .\nSledeće subote igra se derbi „ južne pruge „ , gde će ekipa Pirota ugostiti Napredak iz Aleksinca .\nInače , na čelu Prve košarkaške lige nalazi se Mladost iz Zemuna , dok je drugoplasirana Vojvodina iz Novog Sada .\nU Drugoj košarkaškoj ligi Play off – a , niška ekipa Fer plej je napravila iznenadjenje i pobedila prvoplasirani Slodes iz Beograda sa 79 : 78 . Ovom pobedom Nišlije su pomogle Zdravlju iz Leskovca da sami budu na čelu tabele . Leskovčani su u ovom kolu , na svom terenu , pobedili Borac iz Zemuna rezultatom 101 : 80 .\nU sledećem kolu igra se derbi 2 prvoplasirane ekipe . Naime , beogradski Slodeks će dočekati ekipu Zdravlja iz Leskovca .\nU Drugoj ligi plej aut – a , niški Konstantin je pobedio ekipu Vrbasa , u gostima sa 74 : 90 , dok je kruševački Napredak Junior izgubio u Žitištu od ekipe Svetog Djordja sa 85 : 74 .\nEkipa Bora igra sve bolje i ona je pobedila ekipu Star iz Novog Sada sa 82 : 100


Čuka promovisala Lešnjaka za trenera, poziv Radonjiću da ne ostane večiti talenat\nNovi trener fudbalera Čukaričkog Milan Lešnjak rekao je da ambicije ekipe ostaju kao i kod njegovog prethodnika - plasman u kvalfikacije za Ligu Evrope.\nFudbaleri Čukaričkog dobili novog trenera\n"U novijoj istoriji kluba, posle Vlade Milojevića i Zorana Popovića, ja sam treći trener. Ovaj klub je s velikim ambicijama, ali i sa fantastičnim uslovima i te ambicije su izgrađene na pravim i zdravim temeljima. Mnogo vremena sam proveo sa prvim timom i pri prvom timu i nema nepoznanica. Uz kvalitetan rad i kvalitetne igrače koje imamo, verujemo da ćemo uspeti da izborimo plasman u Ligu Evrope. Klub to zaslužuje i to je realno. Svi znamo cilj i trudićemo se da ga ostvarimo", rekao je Lešnjak na promocji na Banovom brdu.\nDoskorašnji šef stručnog štaba Zoran Popović podneo je pre tri dana ostavku iz privatnih razloga. On je ekipu preuzeo 1. oktobra prošle godine, kada je zamenio Vladana Milojevića.\nLešnjak je rekao da njegovoj ekipi do kraja takmičenja u Superligi predstoji velika borba za pozicije koje vode u evropska takmičenja.\n"Biće neizvesno do poslednjeg kola. Ima četiri ili pet klubova koji su konkurentni za drugo i treće mesto i to pokazuje kvalitet lige, pored Crvene zvezde koja se odvojila i sigurno će biti prvak", rekao je Lešnjak i dodao da će biti određenih promena u načinu igre.\n"Trudićemo se da igramo otvoren i ofanzivni fudbal... Da poradimo i na psihološkom planu, jer se nama često dešava da se posle vođstva povučemo i da gledamo da prođemo nekažnjeno. Tako je bilo i u nedelju. Moraćemo jako da treniramo, kako bismo naučili šta da radimo u takvim situacijama", naglasio je Lešnjak.\nNemanja Radonjić čeka šansu da se vrati na fudbalski put\nČukarički je tokom zime na pozajmicu iz Rome doveo talentovanog krilnog fudbalera Nemanju Radonjića, koji u prethodnom periodu nije dobio šansu, a važi za velikog talenta.\n"On je vanserijski talenat, poznajem ga odavno, radili smo u reprezentaciji. Kao mlad jeste bio problematičan, a sada sve zavisi od njega. Ima kvalitet, ali mora da shvati da mu je ovo poslednja šansa da ne ostane večiti talenat i tako završi karijeru", istakao je Lešnjak.\nSportski direktor Čukaričkog Vladimir Matijašević zahvalio je Zoranu Popoviću na saradnji i rekao da nije očekivao njegovo odlazak tokom sezone.\n"Nije bilo nikakvih problema s njim. Otšao je posle šest meseci jer ima privatnih problema. Niko nije znao da je tako... Otišao je do vlasnika kluba i rekao da u narednih meseca dana ne može ozbiljno da se posveti klubu. Neko će pomisliti da je kriza rezultata, ali nije... Svi klubovi imaju krizu, sem Zvezde. Mogao je da ostane koliko je hteo", rekao je Matijašević.


A P W SAU\nXMS IX8 UBJ\nR F W 64N\nLignum Tech - Sajam mašina i repromaterijala za preradu drveta i proizvodnju nameštaja\nLignum Tech - Sajam mašina i repromaterijala za preradu drveta i proizvodnju nameštaja održava se krajem maja u Rovinju. Ovaj sajam s pravom je događaj godine za one koji se bave preradom drveta i proizvodnjom nameštaja. Tu se na jednom mestu mogu naći proizvođači i ponuđači mašina i alata za preradu drveta i proizvodnju namještaja kao i najnoviji materijali koji će obeležiti nastupajuću sezonu u proizvodnji nameštaja.\nVeoma je važno prikazati svoje proizvode i usluge na ovakvom sajmu jer su njegovi posetioci poslovni ljudi iz regiona: Hrvatsku, Sloveniju, Srbiju, Bosnu i Hercegovinu, Kosovo, Makedoniju, Crnu Goru i Albaniju.\nSledećih nekoliko godina očekuje se podrška EU fondova za održivu proizvodnju i preradu drveta i pratećih industrija. Lignum Tech biće pravo mesto za razmenu informacija o novostima, mašinama i projektima. Iskoristite priliku da se predstavite.\nPrateći program usmeren je na praktične informacije vezane uz preradu drveta i proizvodnju nameštaja, kao i digitalnu transformaciju ili outsourcing u navedenim industrijskim granama. Najavljujemo i praktične radionice i demonstracije proizvodnih procesa i upotrebu dela izloženih proizvoda u konkretnim proizvodnim procesima. Posebna pažnja pridaje se novim materijalima koje će arhitekti i projektanti koristiti u budućim projektima što je dodatna prilika za proizvođače repromaterijala i sirovine.\nMesto održavanja sajma: Stara tvornica duhana, Obala Vladimira Nazora, Rovinj, Hrvatska\nDatum: 21. - 23. 5. 2021.\nPonuđači proizvoda i usluga koji spadaju u domen izlagača za ovaj sajam neće čekati da konkurencija preuzme delove ovog zaista zanimljivog tržišta u ekspanziji. Postanite baš Vi dobavljač proizvođačima nameštaja i prerađivačima drveta, pokažite ponudu izlažući na Lignum Tech sajmu u Rovinju.\nViše na službenoj stranici: www.lignum-tech.net


Motivacija drugih je najveći uspeh - Užicka Republika Press\nUžice je grad u kome sam rođen, odrastao i kome se uvek vraćam punog srca. Zato mi je prijem u kabinetu gradonačelnika Užica draži od onih u Vladi i ministarstvima, istakao je osvajač zlatne medalje na nedavno završenom Svetskom prvenstvu u atletici u Londonu, Miloš Zarić.\nPored medalja svojim najvećim uspehom smatram to što sam uspeo da motivišem veliki broj osoba sa invaliditetom, da izađu iz kuće i da se aktivnije počnu baviti sportom, istakao je on. Najvažnije je da zacrtaju cilj, a ja sam primer da radom i voljom i ostali mogu da postignu dobre rezultate, tvrdi Zarić.\nMiloš Zarić, svetski šampion u bacanju koplja i Tihomir Petković, gradonačelnik Užica Foto–URP\nBrojne medalje koje donosi sa svetskih takmičenja i radost koju nam priređuje obavezuju nas da čim se steknu uslovi i paraolimpijcu Milošu Zariću, rešimo stambeno pitanje, istakao je Tihomir Petković, gradonačelnik Užica.\nProblem je što grad zbog kupovine bivšeg Doma JNA i kasarne u Krčagovu prema Ministarstvu odbrane ima dugovanje od šest miliona evra. Trenutno 12 stanova koje imamo na raspolaganju ponudićemo kao kompenzaciju ministarstvu. U međuvremenu ćemo se potruditi da Zariću iznajmimo prostor koji bi besplatno koristio, a kasnije i da ga trajno uselimo, obećao je Petković.\nOsim što su dobrim rezultatima dokazali upornost i naporan rad, predsednik Paraolimpijskog komiteta Srbije, Zoran Mićević je naročito ponosan zbog činjenice da je pola reprezentacije iz Užica. Siguran je da je veliki udeo tome dao i lično Miloš Zarić, čije angažovanje dovodi nove sportiste u paraolimpijski pokret. Pored vrhunskog sporta naša misija je da izvršimo inkuziju svih mladih koje zbog različitih urođenih invaliditeta roditelji kriju, poručio je Mićović.\nOlivera Bajs, trener, Miloš Zarić i Zoran Mićović, predsednik Paraolimpijskog saveza Srbije Foto–URP\nPristupićemo pravljenju baze podataka u saradnji sa ministarstvima kako bi znali koliko imamo osoba sa invaliditetom koje se bave i kojim sportovima, kako je stanje sportskih objekata i da ih preko kampova još više uključimo, rekao je on.\nMićović je uveren da što je država ekonomski i kulturno razvijenija, to je odnos prema osobama sa invaliditetom izraženiji. U Londonu smo videli da građenje stave prema osobama sa invaliditetom kreće od najranijeg uzrasta. Desetine hiljada dece u pratnji vaspitača bilo je prisutno i bodrili su takmičare sa invaliditetom sa tribina. Tako je i u Holandiji i drugim zemljama, a u Kini npr. imaju četiri lige u kojima se takmiče osobe sa invaliditetom. S obzirom da u svetu živi 10% osoba sa invaliditetom toliki treba da bude i procenat sportista sa invaliditetom, uveren je Mićović.\nOn naglašava činjenicu da su nakon uspeha paraolimpijaca na međunarodnim takmičenjima, reakcije svih nadležnih u državi izuzetno pozitivne. Zato se budžetska izdvajanja za ove sportiste svake godine uvećavaju a paraolimpijci su po državnim nagradama apsolutno izjednačeni sa drugim sportistima, po čemu prednjačimo u region, ponosan je predsednik Paraolimpisjkom komiteta Srbije.\nInače, AK “Pora” koji je u septembru 2014. godine osnovan upravo na inicijativu Miloša Zarića, trenutno okuplja 14 sportista sa invaliditetom, od kojih je šest aktivnih i oni imaju svoju kategorizaciju. Ostali osim iz Užica na treninge dolaze i iz Požege, Arilja, Bajine Bašte i sa Zlatibora. Zarić veruje da će se završetkom hale u Krčagovu značajno olakšati pripreme sportista sa invaliditetom za buduća takmičenja, naročito u zimskim mesecima.


Autoklose akviziran od strane kompanije VanillaSoft\nStartap Autoklose pokrenut je u julu 2018. godine sa ciljem da prodavcima pomogne da automatizuju svaki aspekt svog posla – od slanja e-mailova do kreiranja izveštaja. Od tog trenutka radili su na samom unapređenju proizvoda dodavanjem novih karakteristika, funkcionalnosti i integracija, što im je u međuvremenu pomoglo da povećaju bazu kupaca.\nTaj trud i zalaganje, navode oni u zvaničnom saopštenju, prepoznati su 2020. godine kada su svrstani među 100 najbrže rastućih proizvoda i 50 najpopularnijih proizvoda u prodaji kompanije G2 u 2020. godine, a to ih je dovelo i do akvizicije od strane kompanije VanillaSoft. Oni navode i sledeće:\nNaše dve kompanije se savršeno uklapaju, jer delimo iste ciljeve i vrednosti, što znači da i Autoklose i VanillaSoft nastoje da urede celokupan prodajni proces – od prvog kontakta do zatvaranja prodaje, tako da prodavci ili druge zainteresovane strane (poput, recimo, menadžera fondova) identifikuju najtraženije potencijalne kupce/klijente i sa njima na dosledniji način i na više kanala generišu bolju i veću mogućnost prodaje.\nAutoklose će ovoj kompaniji doneti sofisticiranu platformu za dosezanje putem e-pošte, zajedno sa milionima proverenih i visokokvalitetnih B2B potencijalnih klijenata koji će biti integrisani u VanillaSoft. To će, dodaju oni, omogućiti prodajnim timovima da prilagode svoj lični doseg potencijalnim klijentima, a više o budućim planovima otkriće u online događaju planiranom za danas (12 PM ET).


TRUDNICA I TRI MUŠKARCA POVREĐENI u tri saobraćajne nezgode! - Informer\ntanjug.rs/ informer.rs | 24. 07. 2018.\nU tri saobrćajne nezgode koje su se tokom noći dogodile u Beogradu povređene su četiri osobe, izjavio je danas saradnik za komunikaciju Hitne pomoći Mirko Lutovac\nOn je rekao da je u nezgodi koja se dogodila u 6.46 na Ibarskoj magistrali kod OMV pumpe povređena trudnica, kao i da je ekipa još na terenu zbog čega se ne zna da li ima još povređenih i koje vrste povreda su zadobili.\nU udesu koji se dogodio u 21:57 na uglu bulevara Kralja Aleksandra i Prvomajske povređene su dve muške osobe starosti 47 i 17 godina i oni su zbrinuti u Urgentnom centru.\nJedna muška osoba (57) povređena je u nezgodi koja se dogodila u bulevaru Despota Stefana na uključenju na Pančevački most i takođe je zbrinut u Urgentnom centru.\nU toku noći Hitna pomoć je intervenisala 81 put, od čega 10 na javnom mestu, a ta pomoć su se najviše javljali astmatičari i osobe sa visokim krvnim pritiskom.\nHitna pomoć Intervencije saobraćajne nezgode povređeni Trudnica\nČAČANI NE PAMTE OVAKO NEŠTO! Rođene sestre se porodile istog dana, obema je to TREĆE DETE, i OBE SU DOBILE SINOVE!


Crvena zvezda bez goriva i snage za preokret u Moskvi - KK Crvena zvezda\nCrvena zvezda bez goriva i snage za preokret u Moskvi\nKošarkaši Crvene zvezde mts poraženi su u Moskvi od Himkija 78:72 (28:18, 20:18,16:15 i 14:21) u utakmici 24.kola Evrolige.\nCrveno-beli imaju skor 10-14, a u “Mitišči Areni” u Podmoskovlju Kevin Panter je ubacio 20 poena, a dvocifren učinak imao je I Vladimir Štimac sa 10 poena I 6 skokova.\nU ekipi Himkija, Aleksej Šved je takođe postigao 20 poena uz ogromnu potrošnju lopti, bivši NBA igrač Jerebko je meč završio sa 19, a Buker 13 i sedam skokova.\nNakon sporijeg starta u trećoj teškoj utakmici koju igraju ove nedelje,a četvrtoj u samo 7 dana, košarkaši Crvene zvezde zaigrali su znatno bolje u drugom poluvremenu, I završnici susreta kada su serijom poena Pantera prišli na samo 4 poena zaostatka. Nažalost ovoga puta nije bilo ni snage ni vremena da se napravi preokret poput utakmice sa Panatinaikosom koja je odigrana pre samo dva dana.\nCrveno-beli su dobro otvorili utakmicu, poveli sa 7-2 ali je generalno prvo poluvreme, a posebno prvih 5 minuta druge četvrtin,e obeležila je igra sa dosta grešaka sa obe strane dva tima koja su pre samo 48 sati igrala teške utakmice protiv Panatinaikosa I Makabija u Beogradu I Tel Avivu. Izjednačena utakmica uz dosta izgubljenih lopti, dobila je na ubrzanju u finišu prve četvrtine delom i zbog grešaka crveno-belih koji su imali čak 9 izgubljenih lopti. Izgubljeno je delovao i Džejms Gist koji je u nadriblavanju pored čeone linije istrošio vreme na kraju prve deonice koja se završila 28-18 za domaćina.\nNi u prvih 5 minuta druge nije izgledalo bolje,ali ni igrači Himkija nisu blistali pa je do prvih poena posle 4 i po minuta igre Crvene zvezde, domaćin dao samo 4. U finišu poluvremena probudili su se Panter I Štimac, pa je Crvena zvezda na pauzu otišla sa prihvatljivih -12 (48:36).U prvom poluvremnu crveno-beli su imali čak 16 izgubljenih lopti.\nU drugom, sve je izgledalo bolje, i pored činjenice da je Himki kontrolisao rezultat,\nNakon trojke Lorenza Brauna (koji se ponovo požalio na povredu zgloba) Kurtinaitis je zatražio tajm-aut (51:41). Od tog trenutka u centru pažnje bio je Branko Lazić koji je prvi iznudio nesportski faul Janisa Time (sa kojim ratuje već dve sezone jer Letonac konstantnim prljavim provokacijama iz utakmice u utakmicu udara kapitena crveno-belih), a onda i dva puta uzastopno poentirao za 51:46.\nMeđutim, odgovorili su Šved trojkom preko Odža, pa Tima novom trojkom, Jerebko dvojkom I serijom 8-0 Himki je ponovo kontrolisao utakmicu.\nOd tog trenutka rezultat se kretao u rasponu od 10-12 poena prednosti za Himki, do već pomenute serije Pantera. Nažalost ovoga puta, nije bilo vremena, a na prvom mestu snage i energije da se crveno-beli vrate u utakmicu I još više zaprete domaćem timu.\nKK Crvena zvezda mts: Panter 20, Braun 6, Perperoglu 2, Davidovac 5, Lazić 7, Dobrić 9, Gist 6, Jagodić Kuridža 2, Dženkins, Simanić 3, Odžo 2, Štimac 10.\nDragan Šakota, trener KK Crvena zvezda mts: “Čestitke Himkiju,bili su bolji, vodili su celu utakmicu, Sa druge strane, mi smo imali previše izgubljenih lopti, čak 21. To je ogroman broj, i bez naših bekova koji nisu igrali zbog povrede, bilo je teško kreirati bilo kakvu igru.Pokušali smo, ali nije bilo dovoljno” rekao je trener crveno-belih posle utakmice u Moskvi.\nU narednoj utakmici, posle gostovanja u Baru I završnice nacionalnog kuopa Radivoja Koraća,košarkaši Crvene zvezde mts dočekuju u Beogradu ekipu CSKA 21.02.2020.godine u Štark Ar


Aerodrom Budimpesta, Aerodrom u Budimpesti\n» Aerodrom Budimpesta\nZašto je aerodrom Budimpesta važan za putnike iz Srbije?\nPošto je dolazak low cost kompanija u Srbiju tek u razvoju, odnosno zbog još uvek relativno male ponude kompanija i broj mogućih destinacija do kojih one nude transport jednako je mali, iz tog razloga mnogi putnici iz naše zemlje koji požele otputovati u krajeve koji nisu u ponudi među kompanijama koje nude jeftin transfer, okreću se alternativnim rešenjima, pronalasku najbližeg aerodroma, a to je upravo aerodrom Budimpesta, koji nudi jeftin let za njihovu zeljenu destinaciju. Dobar broj putnika, naročito žitelja severnog dela naše države najčešće se odlučuju za onaj najbliži, aerodrom Budimpesta koji nosi ime Ferenc Liszt (Franc List ), po čuvenom mađarskom kompozitoru. Aerodrom Budimpesta se do skora zvanicno nazivao Feriheđ - Ferihegy. Detaljnije informacije o letovima na ovoj relaciji možete pronaći na stranici Avio karte Beograd Budimpešta.\nAerodrom Budimpesta je najveći od svih pet aerodroma u Mađarskoj, koji je svojim letovima osim sa svim zemljama Evrope, povezan i sa zemljama Afrike, Azije i Srednjeg istoka. O aktivnosti aerodroma Budimpesta najjasnije govori podatak da je u prošloj godini kroz terminale aerodroma „prodefilovalo“ skoro 9 miliona putnika. Aerodrom je pozicioniran na 16 kilometara jugoistočno od centra Budimpešte a ime od prošle godine nosi po čuvenom mađarskom pijanisti i kompozitoru Ferencu Lisztu. Aerodrom prima i „džinove“ kao što su Boeing 747 ili Antonov AN-124 i AN-225, ali promet ipak najčešće čine Airbus-ovi i Boing Twinjet-ovi. Valja napomenuti da se veliki avioni, zlu ne trebalo, u slučaju da zbog loših vremenskih uslova ili nekog drugog faktora avioni ne mogu sleteti na aerodrom Ferenc Liszt, upućuju se na „obližnje“ aerodrome u Bratislavi ili Beču, jer jedino još oni mogu primiti avione takvih dimenzija i kapaciteta.\nAerodrom Budimpesta poseduje tri terminala za prijem putnika: 1, 2A i 2B, i jedan manji koji je namenjen za male privatne avione. Između terminala 2A i 2B može se prepešačiti, dok je prvi i najstariji terminal 1 ipak udaljeniji i do njega se transfer vrši aerodromskim autobusom. Terminal 1 je preuređen i ponovo pušten u funkciju 2005. godine, a našim putnicima je najinteresantniji jer se upravo sa njega vrše letovi low cost kompanija kao što je Wizzair, jedini izuzetak je Irska kompanija Ryanair, čiji su letovi preusmereni na terminal 2B.\nTransport iz Srbije je višestruk i većini putnika izuzetno poznat. Svakodnevne autobuske linije iz svih većih gradova u zemlji (što autobuskim kompanijama, što privatnim mini-busevima), kao i najisplativiji transfer (doduše najsporiji) vozom do centra Budimpešte, odakle do aerodroma autobusi voze u terminu od svakih 5 minuta. Za one putnike koji putuju sopstvenim vozilom obezbeđena je velika aerodromska garaža gde se automobil (uz novčanu nadoknadu) može ostaviti koliko god je putnik odsutan.\nNedelja 26.10.2014 23:47\nPoštovani, Postoji li let iz Beograda za Dublin i koliko se kreće cijena karte? hvala unaprijed\nPonedeljak 27.10.2014 10:31\nPostovani, Iz Beograda do Dablina možete leteti sa presedanjem u nekom od evropskih gradova. Cena povratne karte kreće se od 254€, zavisno od datuma i aviokompanije sa kojom letite.


Britanski general: Zapad mora da prihvati da je izgubio rat u Siriji - 16.12.2016, Sputnik Srbija\nBritanski general: Zapad mora da prihvati da je izgubio rat u Siriji\nBivši načelnik Generalštaba britanske vojske smatra da je sada neophodno fokusiranje na rešavanje humanitarnih pitanja. 16.12.2016, Sputnik Srbija\nvesti, svet, velika britanija, sirija, dejvid ričards\n© AP Photo / Chris Jackson, PoolEngleski general ser Dejvid Ričards pored britanske kraljice Elizabete Druge\nBivši načelnik Generalštaba britanske vojske smatra da je sada neophodno fokusiranje na rešavanje humanitarnih pitanja.\nZapadne zemlje treba da priznaju da je rat u Siriji za njih izgubljen i da je sada vreme da se fokusiraju na humanitarna pitanja, rekao je u intervjuu za radio Bi-Bi-Si general Dejvid Ričards, bivši načelnik Generalštaba vojske Velike Britanije.\n„Bojim se da smo izgubili rat, ali to ne znači da, ako se naoružamo pravilnom strategijom, treba da ispustimo mir. Mislim da baš na to u ovom trenutku treba da se fokusiraju zapadni političari“, rekao je Ričards. „Na Zapadu, nažalost, ne postoji jasna strategija. Mi se bavimo ljudima poput Putina i Asada, koji imaju jasnu strategiju i koji su nas nadmudrili i preduhitrili.“\nKonašenkov: „Pravim džentlmenima“ svi treba da veruju\n8 Decembar 2016, 16:47\nPo rečima generala koji je 2012. i 2013. pravio planove za invaziju na Siriju, bilo je potrebno preduzeti korake za rušenje Bašara Asada ili ga podržati.\n„Predložili smo dobru vojnu strategiju, ali je za njenu implementaciju bilo potrebno godinu dana. Dobili smo odgovor da nemamo toliko vremena i da stoga plan nije dovoljno dobar“, priseća se general. Na to sam rekao: „Dobro, onda treba razmisliti o tome da podržimo Asada, zato što u suprotnom možemo da dobijemo najnegativniji mogući rezultat“.\nU ovom momentu general zastupa što brži završetak rata u Siriji.\n„Svesni smo užasne humanitarne situacije u Siriji. Ako ubrzo ne završimo ovaj rat, on će trajati godinama. Ne bojim se da priznam da je liberalna zapadna tačka gledišta, uključujući i moju ličnu, bila veoma licemerna“, kaže Ričards. „Kršili smo prste pričajući o humanitarnoj situaciji, a nikada nismo bili spremni da je rešimo“, dodao je general.


Remi Srbije i Portugalije u Beogradu (VIDEO) - Sport - Dnevni list Danas\nPočetna » Sport » Remi Srbije i Portugalije u Beogradu (VIDEO)\nRemi Srbije i Portugalije u Beogradu (VIDEO)\nFudbaleri Srbije remizirali su sa Portugalijom na Marakani rezultatom 2:2 u drugom kolu grupe A kvalifikacija za Svetsko prvenstvo 2022. u Kataru.\nGubili su Orlovi sa 2:0 posle prvog poluvremena, u kojem nisu uputili ozbiljan udarac ka golu protivnika, a onda je usledila eksplozija u nastavku – dva pogotka u uvodnih 15 minuta za osvajanje velikog boda protiv aktuenog evropskog šampiona i prvog favorita u grupi.\nPoslednji put dva tima su igrala u proteklim kvalifikacijama za Evropsko prvenstvo. U Lisabonu je bilo 1:1, a u Beogradu 4:2 u korist gostujućeg tima.\nViše o celoj utakmici možete pročiati na portalu Sportkluba\n4 reagovanja na “Remi Srbije i Portugalije u Beogradu (VIDEO)”\n27. marta 2021. u 23.54\nProsli put su nas Portugalci pobedili na Marakani na silu i to im nije trebala pobeda, na svetskom prvenstvu nas Feliks Brih ostetio samo tako, e da i nas bog pogleda, a i da smo pobedili ne bi bilo nezasluzeno, fala bogu.\nPrvo poluvreme – bili smo razbijena materija. Ulaskom Radonjića, sve je bilo „egal“ i naša blaga dominacija. Gol CR7 je diskutabilan, sudija je odlučio da nema gola, bez obzira da li je lopta celim obimom prešla liniju.\n28. marta 2021. u 09.55\nDa smo imali na golu boljeg golmana,verujem da bi pobedili.Nizerazredni golmani kod prvog gola loptu bi boksovali,nebi dozvolili da im omaleni igrac da gol sa 4 metra od gola.Ako hocemo pobede trazite golmana koji zna da istrcava na nabacene lopte.Golman je kriv i kod ne ponistenog gola zbog lose procene u istrcavanju.\nĐokovićeva 340. nedelja na vrhu ATP liste\nNajbolji teniser sveta Novak Đoković nastavio je da uvećava sopstveni rekord po broju sedmica provedenih u vrhu svetskog tenisa, pošto je danas započeo 340. nedelju na prvom mestu ATP liste.\nPosle godina preživljavanja, beogradski klub doveo najtrofejnijeg evropskog klupskog...


Poslao: 27 Sep 2003 23:37\ns tim sto je Pop izjavio mislim da se vecina nas koji smo odgovorili ovu na temu slaze, ali bi bilo glupo da svi to ponavljamo. Izjave tog tipa ja imam, pojma ti nemas, su totalno lose. Ja vec 16 godina sviram tu muziku i nikad tako nesto nisam rekao ni klincima od 12/13 godina.\nPoslao: 28 Sep 2003 14:34\nOk gomez peace )) dobrodosao\n@offman sta sviras i sa cim?\n@GoranK verujem na rec, sa ovom konekcijom ne smem ni da se usudim da otvaram galeriju\nPoslao: 29 Sep 2003 03:48\nSviram gitaru, rock&blues, mada sada radim u kucnoj produkciji nesto dalju muziku od prethodno pomenutog.\nUkupno su 483 korisnika na forumu :: 21 registrovanih, 3 sakrivenih i 459 gosta :: [ Administrator ] [ Supermoderator ] [ Moderator ] :: Detaljnije\nKorisnici trenutno na forumu: branko7, Djole, Dorcolac, Dukelander, HollowPoint, HrcAk47, Ilija Cvorovic, indja, kolateralnasteta, ladro, MB120mm, pein, Recce, sasa76, shaja1, stalker, theNedjeljko, Toni, Trpe Grozni, vladetije, W123


OD SUTRA U MORAVSKIM TOPLICAMA – FK Napredak\nPrva faza priprema je završena, danas je slobodan dan, a sutra se naša ekipa seli u u Moravske Toplice. Prvi put naši prvotimci će se pripremati u Sloveniji, gde su uslovi za rad fantastični, o čemu svedoči činjenica da su taj deo Evrope za uigravanje ekipe izabrali brojni klubovi, koji će svoje zemlje predstavljati na međunarodnoj sceni. Primera radi, u susednom hotelu već godinama je zagrebački Dinamo.\nBaza Napretkove ekspedicije je prvorazredni hotel Vivat i njemu pripadajući idealan teren, samo našim igračima na raspolaganju. Inače, u sklopu hotelskog komleksa postoji i više bazena sa termalnim vodama, SPA centar…\nInače, u petak je saradnju produžio i potpisao novi ugovor iskusni levi bek Josip Projić, a u planu su i nova pojačanja.\nPrevPrethodna vestPETRIĆ NOVI GOLMAN\nSledeća vestKREĆE DRUGA FAZA PRIPREMANext


Vesti online / Sport / Fudbal / Stanojević: Šahtjor je klasa!\nStanojević: Šahtjor je klasa!\nTrener Partizana Aleksandar Stanojević izjavio je da mu je jako žao što je njegov klub i dalje bez ijednog boda u Ligi šampiona i dodao da je Šahtjor pokazao veliku razliku u klasi u utakmici u Beogradu.\nPartizan je poražen od Šahtjora sa 3:0 u petom kolu Grupe H Lige šampiona i tako i dalje ostao bez bodova u ovom takmičenju.\n"Mogu samo da kažem da je Šahtjor pokazao veliku razliku u klasi. Držali smo se do 55. minuta, a posle je samo bilo pitanje kako će rezultatski da se završi meč. Ova utakmica i igranje u LŠ bili su velika škola za nas, ali očigledno je da nam u svakom meču protivnik daje bar jedan lak gol, dok mi uvek teško dolazimo u šanse", kazao je trener srpskog šampiona.\nSrpskog šampiona u poslednjem kolu, 8. decembra čeka gostovanje Arsenalu u Londonu.\n"Pre početka takmičenja rekao sam samo da bi mi bilo žao da završimo s nulom. Sada nam predstoji gostovanje kod Arsenala, koji je u poslednje dve utakmice na svom terenu dao 11 golova. Probaćemo tamo da spasimo čast", dodao je Stanojević.\nMladi stručnjak smatra da klubu poput Partizana trebaju još bolja pojačanja kako bi mogao da ostvari neki bolji rezultat u Evropi.\n"Trebaju nam zaista kvalitetna pojačanja. Ne baš ona koja dovode šahtjor i Arsenal, ali veća ulaganja u kvalitetna pojačanja. Tek tada bismo imali šansu da odigramo izjednačeno sa jakim rivalima", rekao je Stanojević.\nKapiten "crno-belih" Mladen Krstajić kaže da je njegova ekipa igrala dobro protiv Šahtjora, ali samo prvo poluvreme.\n"Igrali smo dobro u prvom poluvremenu, ali presekao nas je onaj nesretni slučaj i lako primljen prvi gol...tada je sve palo u vodu. Na žalost, na kraju smo se od naših navijača u Beogradu ovim debaklom. Sada prvo treba smiriti strasti, koncentrisati se na naredne dve utakmice u domaćem šampionatu odraditi kako treba. što se tiče Arseenala, sigurno da ćemo dati maksimum i protiv njih i da se nećemo predati do kraja u ovom takmičenju", rekao je Krstajić.


Demokratska stranka zahteva istragu o pretnjama Saši Paunoviću | Autonomija\nDemokratska stranka zahteva istragu o pretnjama Saši Paunoviću\n"Režim Aleksandra Vučića daje podsticaj ekstremnim pojedincima i grupama"\nDemokratska stranka (DS) saopštila je danas da zahteva momentalnu reakciju državnih organa i nadležnih službi usmerenih na pronalaženju i sprečavanju lica odgovornih za pozive na nasilje i vođenje kampanje mržnje protiv potpredsednika Demokratske stranke Saše Paunovića.\n„U slučaju da se država blagonaklono, u ulozi posmatrača, odnosi prema pretnjama potpredsedniku Demokratske stranke i izostane adekvatna reakcija, smatramo svojom obavezom i potrebom da o svemu izvestimo nadležne organe Saveta Evrope“, navedeno je u saopštenju.\nIz DS ističu da je država obavezna da reaguje, jer nije reč o nedostatku uljudnosti, lepih manira i političkog sluha, već o jasno iskazanoj nameri, zloslutnoj, pretećoj i stvarnoj.\n„Svoju borbu za slobodu, pravdu i istinu, Demokratska stranka vodi principijelno i dosledno i neće je zaustaviti fašisoidna priroda sistema koji agresivno preti„, ističu iz te stranke.\nKako navode, „režim“ Aleksandra Vučića etiketiranjem protivnika, lažima i neistinama utire put i daje podsticaj ekstremnim pojedincima i grupama koji u različitostima vide društvenu opasnost, a u integritetu pretnju.\n„Orkestrirana akcija pod sponzorstvom stranke na vlasti, opskurne poruke i politička borba nelegalnim sredstvima kulminira direktnim pretnjama smrću. Jasno da je izostanak blagovremene i efikasne akcije stvorio preduslove da se mržnja izlije iz tokova i da bujica bude nastavljena u smeru koji vodi u ugržavanje bezbednosti“, navode iz DS ističući da ničega benignog i ničega slučajnog u svemu tome nema.\nKako navode, ako se jedna uspešna lokalna samouprava i njen čelnik mogu i smeju kažnjavati, zato što su uspešni i rade u interesu građana, onda se sistematski i nekažnjeno u Srbiji suspenduje pravo, demokratija i pluralizam.


Objavljeno sreda, 12 mart 2014 00:31\nU okviru projekta “CLEAN - Edukacija iz oblasti životne sredine” koji u okviru Programa prekogranične saradnje Srbija - Crna Gora, finansira Evropska unija, opštine Berane i Pljevlja dobile su opremu za komunalna preduzeća.\nRadi se o kontejnerima za selektivno odlaganje otpada, prese za baliranje selektivno sakupljenog otpada, drobilice za drvo, usisivača za javne površine i betonske kante za otpad.\nKako je navedeno u saopštenju, pored nabavke opreme, za predstavnike javnih komunalnih preduzeća i lokalnih uprava kroz projekat su realizovana dva prekogranična treninga na temu razvoja selektivnog odlaganja otpada, održivog upravljanja otpadom i reciklaže, kao i studijska posjeta Centru za upravljanje otpadom, CERO Gajke u Ptuju, u Sloveniji“.\nNa teritoriji Srbije ovaj projekat se realizuje u opštinama Nova Varoš i Prijepolje.\nPored Opštine Nikšić i FORS Montenegra, ostali partneri na projektu su: Javno komunalno preduzeće „Komunalno Nikšić“, Opština Berane, Javno preduzeće „Komunalno“ Berane, Opština Pljevlja, Javno preduzeće „Čistoća“ Pljevlja, Opština Nova Varoš, Javno preduzeće za komunalne djelatnosti „3. septembar“, Opština Prijepolje i Javno komunalno preduzeće „Lim“, objavio je Portal CdM.\nUkupna vrijednost projekta za Crnu Goru je 225,675.00 eura, od čega Evropska unija finansira 85 odsto.\n„Pored pomenutih aktivnosti realizovana su i edukativna predavanja za stanovništvo iz ciljnih opština kao i za učenike osnovnih škola od 1. do 4. razreda, o potrebi i značaju selektivnog odlaganja otpada i reciklaže.\nNa podizanju nivoa ekološke svijesti je rađeno i putem medijske kampanje, bilborda i podjele promotivnog materijala koji nosi poruku Čuvajući planetu, sačuvaćemo dom“, piše u saopštenju.


Tanjug 23. oktobra 2021. 22:45\nBANJALUKA – Predsednik Srpske demokratske stranke Mirko Šarović ocenio je večeras da je srpski član Predsedništva BiH Milorad Dodik, nakon razgovora sa predsednikom Srbije Aleksandrom Vučićem u Beogradu, „u velikoj meri aterirao“ i da mu je rečeno da „jednostrane odluke ne dolaze u obzir“.\n„Čuli smo večeras da je predsednik Vučić rekao da je na sastanku čuo ‘racionalan i pragmatičan pristup Dodika, da će, ako se nađe dogovor oko šuma i zemljišta, institucije BiH nastaviti da funkcionišu“, naveo je Šarović u izjavi za medije.\nŠarović je ocenio da je sve što se večeras moglo čuti od Vučića „u stvari politika na koju SDS uporno poziva“.\n„Nismo čuli kako i na koji način misli vratiti nadležnosti, samo je potvrdio da će neku svoju igru, bez ikakvog jasnog plana i realnih koraka, igrati do izbora, ali sada očito ‘pod ručnom ‘, jasno uviđajuci da crtu ne sme preći. Koliko je aterirao pokazuje i to da na kraju nije rekao da će, ukoliko se dogovor ne postigne nestati Bosne i Hercegovine, što je bila njegova osnovna retorika ovih dana, nego ni manje ni više – da će BIH biti ‘nestabilna“, naveo je Šarović.\nDodik je večeras rekao da se 1999. godine u Vašingtonu založio da SDS ne bude proglašena terorističkom organizacijom i optužio lidera te stranke Mirka Šarovića da priziva sankcije i RS i njemu.


Slobodan pristup informacijama: Stavovi i mišljenja Poverenika - spikoalicija.rs\nNaslovna Dokumenti Slobodan pristup informacijama: Stavovi i mišljenja Poverenika\nUvodna reč Poverenika\nEvo, dočekali smo da obeležimo još jedan Međunarodni dan prava javnosti da zna. I, po starom dobrom običaju, još jednu publikaciju Poverenika posvećenu boljem upoznavanju svih potencijalnih korisnika sa pravom javnosti da zna, ka većoj dostupnosti informacija\nod javnog značaja u posedu organa javne vlasti.\nMeđutim, to nikako ne znači da je ovo samo još jedan u nizu međunarodnih dana prava javnosti da zna i još samo jedna u nizu publikacija. Naprotiv, protekli period, bio je, zbog aktuelne pandemije, više nego specifičan.\nI ovogodišnja publikacija se stoga prilagodila postojećoj situaciji i praksi službe Poverenika pre i posle ali i za vreme vanrednog stanja. Silom prilika, u proteklom periodu Poverenik se, mnogo češće od uobičajenog, našao u položaju da rešava po žalbama na (ne)postupanje organa vlasti po zahtevima za slobodan pristup informacijama od javnog značaja kojima su tražene informacije koje su se odnosile na ugrožavanje i zaštitu javnog zdravlja.\nPoznato je da za postupanje po ovim zahtevima važi stroži režim pristupa informacijama oličen, pre svega, u neoborivoj zakonskoj pretpostavci postojanja opravdanog interesa za pristup informacijama i znatno kraćim rokom za postupanje po zahtevu.\nMeđutim, uprkos tim promenjenim okolnostima, opšti utisak je da su se Poverenik i njegova služba veoma dobro snašli u toj „novoj normalnosti“ i da pravo na pristup informacijama od javnog značaja nije bilo ugroženo, što se može uočiti i čitanjem ove publikacije.\nU uverenju da će tako biti i ubuduće ali, ipak, sa željom da sledeći Međunarodni dan prava javnosti da zna i sledeća publikacija\nPoverenika budu obeleženi i predstavljeni u uobičajenim normalnim okolnostima,\nPrethodni tekstEvropska konvencija za zaštitu ljudskih prava i osnovnih sloboda\nSledeći tekstZakon o potvrđivanju konvencije o dostupnosti informacija, učešću javnosti u donošenju odluka i pravu na pravnu zaštitu u pitanjima životne sredine


Dobojski Info - Priča o ratu paravan za ostanak na vlasti\npetak, 08 oktobar 2021 08:23\nFOTO: Anadolija | Priča o ratu paravan za ostanak na vlasti\nRepublika Srpska, Federacija BiH, Bosna i Hercegovina,\n"Trenutno stanje u Bosni i Hercegovini je opasno i zabrinjavajuće", rekao je Šefik Džaferović, bošnjački član Predsjedništva BiH, na konferenciji Evropske narodne stranke u Ljubljani istovremeno dodajući da neki lokalni lideri prijete evropskom miru i da je ta pojava toliko opasna da se o njoj ne smije ćutati, jer kako je naglasio "mir je u pitanju".\n"Kriza kroz koju prolazi BiH kao društvo je na vrhuncu i to ne smijemo potcijeniti", rekao je Čović, lider HDZ-a, ističući da bi brisanje etničkog predznaka u Ustavu BiH bilo krajnje opasno.\nGotovo istog dana, Milorad Dodik, srpski član Predsjedništva BiH i lider SNSD-a, rekao je da Predsjedništvo BiH više ne postoji, dok je Aleksandar Vučić, predsjednik Srbije, rekao da nije srećan zbog onoga što čuje od "bosanskih predstavnika".\n"Ne možemo da računamo na apsolutno bezbedno i sigurno okruženje. Razlike između tri naroda nikada nisu bile izraženije", rekao je Vučić.\nZabrinutost za mir izrazili su i pojedini evropski lideri, dok je Vilijam Montgomeri, bivši ambasador SAD, rekao da se boji da bi na "Balkanu moglo biti novih sukoba, s obzirom na to da nijedan od problema u balkanskim zemljama nije riješen".\nI Bakir Izetbegović, lider SDA, najveće bošnjačke stranke, nedavno je izjavio da "nije siguran da u BiH neće biti rata", a reis Husein Kavazović u izjavi koja je objavljena juče, između ostalog, rekao je: "Ukoliko ne pokažemo razmjere zla koje su se dogodile, ono će se ponoviti."\n"Na drugoj strani, zveckanje oružjem, prijetnje otcjepljenjem, naglašavanje opasnosti od nekog novog rata je nastojanje pridobijanja međunarodnih partnera za 'svoju' stvar. Opasnost jedino vidim u tome da bi neki od političara bili spremni izazvati incidente zarad čuvanja sopstvenih pozicija i bogatstva. Ne vjerujem da mogu okupiti toliko budala koje bi bile spremne posegnuti za oružjem", rekla je Tanja Topić, politički analitičar.\n"Građani žive, rade i sarađuju normalno. Gdje god odete, osjeti se da ljudi, oni mali, obični ljudi, mogu živjeti jedni pored drugih. Pričama o otcjepljenju, ratu, ugroženosti itd. političari grade pozicije za naredne izbore, a najlakše ih je izgraditi upravo tako i na strahu od onog drugog. Očigledno im već godinama polazi za rukom, jer opstaju na vlasti. Narod ne zna da oni vrlo često odlično sarađuju", rekao je Šehić.\nViše iz ove kategorije « Član stručnog savjeta Agencije za lijekove o aferi "kiseonik": Toliko se mrzimo da nam ništa nije sveto! Objavljen Izvještaj o dešavanjima u aferi kiseonik u Republici Srpskoj FOTO »


PODGORICA - Glavni izvozni proizvod Crne Gore je i dalje aluminijum, a najprepoznatljiviji crnogorski brend je vino, proizvod koji se izvozi na veliki broj evropskih i svjetskih tržišta.\nMinistarstvo ekonomije očekuje još ponuda za gradnju hidroelektrana na Morači\nPODGORICA - Ministarstvo ekonomije očekuje je da će, u skladu sa više potpisanih memoranduma o razumijevanju i interesovanjem investitora iz Kine, Turske i Slovenije, u skoroj budućnosti stići još ponuda.\nMinistarstvo ekonomije: Opozicija bez predloga za A2A\nPODGORICA - Predstavnici opozicije još nijesu uspjeli da usaglase ponudu koju bi uputili italijanskoj kompaniji A2A, iako su to najavljivali prije više od desetak dana.\nMinistarstvo ekonomije: Nove povoljnosti za ugradnju solarnih sistema\nPODGORICA - Ove godine je predviđeno da se beskamatni krediti kreću do 5000 eura, za razliku od prošle godine kada su iznosi kredita bili 1350, 1800 i 2250 eura.\nSrbija ostaje bez bugarske struje\nSOFIJA - Zbog uporno niskih temperatura na području zemlje obustavljamo izvoz električne energije od petka u 1 sat ujutro, saopštilo je Ministarstvo ekonomije i energetike u Sofiji.\nMinistarstvo ekonomije angažuje strane eksperte i revizora za poslovanje EPCG\nPODGORICA - Na pitanje koliko će budžet koštati analize, Bećirović je odgovorila da će troškovi biti poznati nakon što procedura bude sprovedena.\nMinistarstvo ekonomije Srbije odgovara TDR-u: Nema novog nameta ni diskriminacije\nBEOGRAD - Inicijativa ne znači uvođenje novih nameta, nego isključivo i jedino zamjenu jednog mehanizma drugim.\nMinistarstvo ekonomije: Kavarić razgovara samo sa Kuznjecovima\nPODGORICA - Iz ovog Vladinog resora su kazali da se redovno informišu o stanju u KAP-u preko Vladinog predstavnika u Odboru direktora - Nebojše Dožića.


Vinarija Podrum "Probus", Sremski Karlovci, upoznaj Srbiju\n+381 (0) 63 807-9098 +381 (0) 21 881-468 +381 (0) 21 881-553\nPorodična tradicija gajenja vinove loze i proizvodnja vina, po zapisima i po sećanjima porodičnih predaka, seže još do pred kraj XVIII i početak XIX veka. Promenile su se sorte vinove loze, načini obrade vinograda, mehanizacija je učinila svoje, kao i sama tehnologija proizvodnje vina koja je unapređivana i osavremenjivana, ali ono što se nije promenilo kod vlasnika podruma "Probus", to je trud i ogroman rad koji, iz godine u godinu, ulažu u obradu vinograda i negovanje finalnih proizvoda u podrumima tako da bi ljubiteljima dobre kapljice ponudila kvalitetne sorte vina.\nVina podruma "Probus" se proizvode pod budnim deda Đurinim okom i nadzorom enologa i vinskih eksperata od sorti grožđa rizlinga, župljanke, vranca, čuvena je frankovka, merloa, starih sorti - plemenke i slankamenke i drugih vrsta. Podrum „Probus“ je proizvodjač i i nekoliko vrsta rakija (rakije od grožđa: lozovače,voćne: kruške, višnjevače, kajsijevače, dunje, šljive ...). Vrhunac tradionalne vinske proizvodnje predstavlja nadaleko čuveni bermet čija se receptura čuva kao porodična tajna i prenosi sa kolena na koleno u karlovačkim porodicama.\nNaziv podruma potiče od imena rimskog imperatora Markusa Aurelijusa Probusa.


"PLATE VEĆ PREKO 500 EVRA" Mali: "Novi Program učiniće našu zemlju mnogo boljim mestom za život"\n"Program Srbija 2025 vredan je oko 14 milijardi evra, a projekti koje planiramo ubrzaće rast privrede i učiniti našu zemlju mnogo boljim mestom za život", rekao je Mali u "Novom jutru" televizije Pink.\nProjekat investiranja u Srbiji u narednih pet godina, kaže, nije sam po sebi cilj nego sredstvo za podizanje životnog standarda gradjana naše zemlje, odnosno, kako je rekao, osnova za budućnost generacija dece u Srbiji.\n"Sada imamo istorijsku šansu za to. Sada je Srbija potpuno stabilna, politički i ekonomski, to je preduslov svakog napretka, povećali smo kreditni rejting, sledeće godine smo već na investicionom rejtingu", rekao je Mali.\nMali je rekao da je opozicija govorila da rast neće biti iznad dva procenta, a da je država napravila konzervativnu projekciju rasta BDP-a od 3,5-3,6 odsto za ovu godinu a da će do kraja tekuće godine rast biti četiri odsto.\n"PLAN OD OKO 14 MILIJARDI EVRA" Brnabić: "Srbija može i zaslužuje mnogo bolje"\nKaže i da je u narednim godinama cilj da se dostigne stopa rasta od sedam procenata, a da se očekuje da Srbija u narednoj godini dostigne status zemlje sa investicionim rejtingom.\nOn je naveo da postoji ogroman interes stranih investitora da ulažu u Srbiji.\n"Ove godine imamo 3,8 milijardi evra direktnih stranih investicija, povećanje u odnosu na rekordnu 2018., za koju smo dobili priznanje od Fajnenšel tajmsa da smo prvi u svetu , sada je devet odsto više nego prošle godine. Pitam vas kada je Srbija bila rekorder u ekonomiji? Stopa rasta u novembru nam je šest odsto, stopa rasta u trećem kvartalu bila je 4,7 odsto, najvii smo u Evropi sa Mađarskom. Sve to nam daje za pravo da, na osnovu ovako sjajnih rezultata, definišemo ovaj plan kojim ćemo još jače da poguramo Srbiju napred", kaže Mali.


MLADI SE PITAJU | Timočke\ndec. 02 DRUŠTVO, PROJEKTI 2021. no comments\n„Da nas bude više“ (8)\nViše od 10 godina opština Majdanpek, kao malo koja u Srbiji pokušava da nizom pogodnosti, pa i materijalnih davanja podstakne rađanje dece i pomogne njihovo odrastanje kroz pomoć porodicama sa više dece. Rečju, čine se napori da se zaustave nepovoljni trendovi u oblasti nataliteta i migracije stanovništva.\nUlažući i sredstva i napore u čitav niz mera koje u krajnjem ishodu imaju za cilj rast nataliteta, u opštini Majdanpek se suočavaju sa činjenicom da na mnoga aktuelna rešenja jednostavno ne mogu uticati. Porodicama koje se bore za roditeljstvo znači spremnost da se finansijski pomogne vantelesna oplodnja, onima koji očekuju prinovu i jednokratna novčana pomoć i mesečna nadoknada nezaposlenim majkama do prve godine njihovih beba, olakšava život i skroman, ali redovan mesečni iznos za svako treće i naredno dete, a da i ne govorimo o mesečnom iznosu na koji mogu da računaju nezaposlene majke sa četvoro maloletne dece. Pomoć lokalne zajednice i kod plaćanja boravka dece u predškolskim ustanovama, ali i produženog boravka osnovaca, kod obezbeđenja besplatnog prevoza za srednjoškolce na području opštine i stipendiranje, zaslužuju samo pohvale, ali…Odgovorno roditeljstvo, tvrde upućeni oslonjeno je na punu materijalnu sigurnost porodice koja se sagledava kroz zaposlenost roditelja. Čak i u ti slučajevima postoje okolnosti zbog kojih mladi odlaze iz ove sredine. Kada se pogledaju mogućnosti za školovanje u samoj opštini, one velikom broju učenika ne mogu da odgovore. Pored nekih radničkih zanimanja i onih koji sticajem okolnosti, predstavljaju školovanje za tržište rada, nema u ponudi zanimanja koja bi odgovarala dobrim đacima kakvih je u ovoj sredini dosta ni škola poput medicinske, farmaceutske, geodetske, arhitektonske, šumarske i drugih. Deca zbog školovanja odlaze iz ove sredine, vrlo često nastavljaju školovanje u okolnim i drugim velikim gradovima i retko se posle toga vraćaju u sredinu iz koje su pošli. Jer, u novoj provode godine koje prethode osnivanju porodice,pa se tamo i odlučuju za taj korak i potomstvo.\nNa drugoj strani, sa stvaranjem mogućnosti za zapošljavanje mladih ljudi stvara se pozitivan ambijent u kojem će se više dece rađati i u opštini Majdanpek. U prilog tome je i status mirne sredine, pogodne za „podizanje“ dece. Sredina u kojoj se svi poznaju, podrazumeva i nivo solidarnosti i saradnje, spremnosti da se izađe u susret i pomogne komšiji, kolegi, prijatelju, posebno oko dece. Tu se od društva i zajednice očekuje pomoć kroz obezbeđenje kvalitetne zdravstvene zaštite, prisustvo dobrog pedijatra, zubara i drugih specijalista koji deci povremeno zatrebaju. Ozbiljnu prepreku jednoj razuđenoj i slabo naseljenoj opštini, kakva je Majdanpek predstavljaju „ključevi“ sa potrebnim brojem pacijenata za upošljavanje specijalista. Ali, postoji tu i davno provereno rešenje po kojem se rad državnih službenika u graničnim područjima, krajinama, posebno stimulisao uvećanim zaradama. Nije to cena koja je previsoka za to da se Timočka krajina i u njoj i opština Majdanpek, spasu „bele kuge“.\nProjekat „Da nas bude više“ sufinansiran je iz budžeta Opštine Majdanpek. „Stavovi izneti u podržanom medijskom projektu nužno ne izražavaju stavove organa koji je dodelio sredstva“.\n← SNEŽANA ŠERBULA: TOPIONICU BAKRA TREBA IZMESTITI VAN NASELJENOG MESTA\nJOŠ JEDNA TVRĐAVA U RIZNICI NAŠEG ARHEOLOŠKOG BLAGA →


(VIDEO) VELIKA NEPRIJATNOST ZA MAKRONA: Mladić mu na ulici u oči rekao neočekivano\nFrancuski predsednik Emanuel Makron još uvek nije zvanično najavio svoju kandidaturu za predstojeće predsedničke izbore u Francuskoj aprila ove godine. Po svim istraživanjima trenutno je najveći favorit da bude na čelu Francuske i narednih pet godina. Ipak dosta je njegovih protivnika koji pokušavaju na svakom koraku da svoje nezadovoljstvo, kada je to moguće, iskažu direktno Emanuelu Makronu.\nFrancuski predsednik posetio departman Haute-Vienne gde je bio u dvodnevnu posetu i gde se susreo između ostalog sa građanima mesta Ahun, Bourganeuf, Aubusson, Saint-Léonard-de-Noblat…Na svojoj zvaničnoj facebook stranici, francuski predsednik je doslovce napisao:\nStanovnicima opština Ahun, Bourganeuf, Aubusson, Saint-Leonard-de-Noblat: hvala vam na dobrodošlici tokom ova dva dana, hvala vam na svim našim razmenama.\nUz vas svi mladi ljudi, sa vama svi poljoprivredni učenici, sa vama koji prenosite svoju strast prema profesiji, sa vama naši negovatelji mobilisani da obezbede budućnost brige na teritoriji, sa vama naši javni predstavnici posvećeni podršci građanima, sa svima vama koje sam imao prilike da upoznam: nastavićemo da pravimo Francusku!\nIpak desila se jedna neprijatna situacija kada je jedan mladić odlučio da kaže par reči francuskom predsedniku. Podsećamo da je obezbeđenje Emanuela Makrona na najvišem nivou posle šamara koji je dobio prošle godine.\n(VIDEO)Šok u Francuskoj: Predsednik Makron dobio šamar\nTagovi: bolnice - Emanuel Makron - kreveti


Nobelove nagrade za književnost i fiziku uručene na lokalnim ceremonijama - Kultura - Dnevni list Danas\nPočetna » Kultura » Nobelove nagrade za književnost i fiziku uručene na lokalnim ceremonijama\nAbdulrazak Gurna Foto: EPA-EFE/FACUNDO ARRIZABALAGA\nDrugu godinu zaredom zbog kovida-19 tradicionalni banket u Stokholmu, kojem bi trebalo da prisustvuju dobitnici Nobelove nagrade za hemiju, fiziku, medicinu, književnost i ekonomiju, zemenile su lokalne ceremonije uručenjavprestižnog priznanja, javlja Radio-televizija Srbije pozivajući se na agencije AP i Tanjug.\nDobitnik Nobelove nagrade za književnost Abdulrazak Gurna prvi je dobio svoju nagradu na ceremoniji u rezidenciji švedskog ambasadora u centru Londona, preneo je AP.\nAbdulrazak Gurna prvi je dobio svoju nagradu na ceremoniji u rezidenciji švedskog ambasadora u centru Londona\nAmbasadorka Mikaela Kumlin Granit rekla je da je tanzanijski pisac koji živi u Velikoj Britaniji dobio Nobelovu nagradu za književnost “za beskompromisno i saosećajno prodiranje efekata kolonijalizma i sudbine izbeglica u jazu između kultura i kontinenata“.\nGurna je odrastao na ostrvu Zanzibar i stigao je u Englesku kao 18-godišnji izbeglica 1960-ih, a svoja iskustva je koristio za 10 romana, uključujući „Sećanje na odlazak“, „Put hodočasnika“, „Zagrobni životi“ i „Raj“.\nJedan od dobitnika Nobelove nagrade za fiziku, Italijan Đorđo Parisi, primio je svoju nagradu na svečanosti u Rimu.\nDrugoj dvojici laureata za fiziku, Japancu koji živi u SAD Sjukuru Manabeu i Nemcu Klausu Haselmanu, kao i jednom od dobitnika Nobela za hemiju Dejvidu Mekmilanu i ekonomiju Džošui D. Angristu, medalje i diplome biće uručene u Vašingtonu.\nViše ceremonija biće održano tokom cele nedelje u Nemačkoj i SAD tokom kojih će biti dodeljene nagrade drugim laurteatima.\nU petak, na godišnjicu smrti osnivača nagrade Alberta Nobela, održaće se svečana ceremonija u skupštini grada Stokholma za lokalnu publiku.\nNobelova nagrada dolazi sa diplomom, zlatnom medaljom i novčanom nagradom od 1.150.000 dolara, koja se deli ako ima više dobitnika.\nNobelova nagrada za mir dodeljuje se u Oslu, jer je Nobel tako želeo, podseća AP.\nU Oslu će biti održana ceremonija za dobitnike, novinare Mariju Resu sa Filipina i Dmitrija Muratova iz Rusije.\nAbdulrazak GurnafizikaKnjiževnostLOkalnnobelova nagradaUručenjeĐorđo ParisiStokholm\nKultura • danas 17:58\nCentar za kulturu Požarevac gostovaće sutra od 20 sati na Sceni „Raša Plaović“ Narodnog pozorišta u Beogradu sa predstavom „Put velikana“, po tekstu Boška Puletića, u režiji i dramatizaciji Vesne Stanković.\nKultura • danas 17:13\nKultura • danas 17:00\nIkar iz Zakarpatja\nIkarova karijera biznismena počela je onog dana kada je...


RTS :: Osumnjičeni da je automobilom udario dečake na Karaburmi braniće se sa slobode\nHronika Osumnjičeni da je automobilom udario dečake na Karaburmi braniće se sa slobode\nsreda, 21. jul 2021, 17:25 -> 18:38\nTužilaštvo je prethodno tražilo da se L. G. odredi pritvor zbog opasnosti od bekstva i da ne bi u kratkom roku ponovio krivično delo, ili uticao na svedoke, jer se branio ćutanjem.\nU zahtevu za određivanje pritvora tužilaštvo je podsetilo i da je L. G. napustio lice mesta, da se nije sam prijavio nakon nezgode već ga je prolašla policija i da nema prijavljeno prebivalište na teritoriji Srbije, odnosno adresa prebivališta je pasivizirana.\nTakođe, tužilaštvo je ukazalo da je više puta osuđivan i to dva puta zbog krivičnih dela iz oblasti saobraćaja.\nL. G. je uhapšen u ponedeljak pošto je pobegao sa lica mesta.\nOsumnjičenom L. G. se na teret stavljaju krivična dela – teško delo protiv bezbednosti javnog saobraćaja i krivično delo nepružanje pomoći licu povređenom u saobraćajnoj nezgodi.\nKrivičnom prijavom L. G. je stavljeno na teret da je 18. jula oko 20.15 časova upravljajući putničkim vozilom u Ulici Marijane Gregoran izazvao saobraćajnu nezgodu tako što je vozilom udario i oborio tri pešaka koji su kolovoz prelazili na obeleženom pešačkom prelazu, a zatim je napustio lice mesta, ostavljajući bez pomoći lica čije je povrede prouzrokovao.\nU nezgodi su deca S. B. (2011.) i L. B. (2016.), koja su prelazila ulicu u pratnji oca, zadobila teške telesne povrede, dok je otac M. B. zadobio, za sada, lake telesne povrede.\nU nastavku postupka tužilaštvo će ispitati i oštećene i svedoke, odrediti medicinsko veštačenje kako bi se utvrdio stepen povreda koje su zadobili oštećeni, kao i saobraćajno tehničko veštačenje radi utvrdivanja svih okolnosti pod kojima se dogodila saobraćajna nezgoda.


Dijagnoza depresije uskoro putem analiza krvi!\nNaučnici su razvili novi test krvi koji bi analizom određenih biomarkera povezanih sa poremećajima raspoloženja mogao da dovede do preciznije dijagnoze, ali i lečenja depresije i bipolarnog poremećaja, piše RTS.\nPiše: S.M.P. 18.04.2021. 15:11\nNaučnici su razvili novi test krvi koji može da otkrije depresiju Foto: Profimedia\nIako je depresija prepoznata vekovima i pogađa stotine miliona ljudi širom sveta, tradicionalna dijagnoza se i dalje zasniva na kliničkoj proceni lekara, psihologa i psihijatara.\n„TUGA je ljubav koju nemamo kome da damo“ kaže psiholog i savetuje kako da se izborimo sa nekim gubitkom\nAnalize krvi koje se danas vrše mogu samo dodatno da potkrepe lekarsku procenu kako bi se ustanovilo da li su simptomi depresije povezani sa drugim bolestima, ali se ne koriste u kliničkoj praksi za objektivnu i nezavisnu dijagnozu samog stanja. Novo istraživanje kojim je rukovodio profesor Aleksandar B. Nikolesku sa Univerziteta u Indijani, sugeriše da bi testovi koje su oni ustanovili mogli biti veoma korisni u budućnosti.\nU novoj studiji, istraživači su identifikovali 26 biomarkera – merljivih i prirodnih indikatora – u krvi pacijenata koji su povezani sa određenim poremećajima raspoloženja koji se pojavljuju kod pacijenata koji boluju od depresije, bipolarnog poremećaja i paranoje.\nNaučnici su razvili novi test krvi koji može da otkrije depresijuFoto:Profimedia\n"Ovi biomarkeri u krvi mogu postati veoma važni alati u dijagnozi poremećaja koje pacijenti subjektivno prijavljuju ili slobodne procene zdravstvenog radnika koje nisu uvek pouzdane", smatra psihijatar i neuronaučnik Aleksandar B. Nikolesku, prenosi "RTS".\n"Ovi testovi krvi mogu otvoriti vrata za precizno utvrđivanje adekvatne medikamentozne terapije prilagođene svakom pacijentu, kao i objektivno praćenje kako reaguje na lečenje", dodaje profesor.\nNikolesku je više godina posvetio razvijanju sličnih testova za analizu biomarkera iz krvi koji bi mogli da pomognu u predviđanju suicidalnih namera kod pacijenata, dijagnoze nivoa bola i utvrđivanje postojanja sindroma posttraumatskog stresa.\nU novoj studiji koja je trajala četiri godine, istraživači su radili sa stotinama pacijenata u Medicinskom centru u Indijanapolisu, sprovodeći seriju testova za identifikaciju i potvrdu biomarkera u krvi koji bi mogli biti povezani sa poremećajima raspoloženja.\nUpoređujući uzorke sa bazom podataka prikupljenih iz više od 1.600 studija iz oblasti humane genetike, ekspresije gena i proteina, tim je uspeo da identifikuje seriju biomarkera povezanih sa poremećajima raspoloženja koju je sveo na 26 najznačajnijih.\nU završnom testu, istraživači su ispitali još jednu grupu psihijatrijskih pacijenata kako bi utvrdili da li ovih 26 identifikovanih biomarkera može da ukaže na raspoloženje, depresiju i maniju, kao i da predvide buduće ishode.\nNakon što su obavljene sve provere, istraživači su naveli da je potvrđena značajna veza 12 biomarkera sa depresijom, od kojih je šest povezano i sa bipolarnim poremećajima i dva koja mogu ukazati na maniju.\nPrema istraživačima, njihov pristup preciznoj medicini ne samo da može pomoći u utvrđivanju depresije i drugih poremećaja raspoloženja kod pacijenata, već može da pomogne i u bioinformativnom ciljanju određenih lekova koji bi mogli najbolje da leče ova stanja.


RTCG - Radio Televizija Crne Gore - Nacionalni javni servis :: Politika :: CG konstantno demonstrira evroatlantsku orijentaciju\nVAN DEN DOL 14. 06. 2019. 15:12 >> 15:11 1\nHolandija aktivno podržava proces evropske integracije i reformske aktivnosti, kazao je ambasador te države Hendrik van den Dol, navodeći da je važno što Crna Gora konstantno demonstrira evroatlantsku orijentaciju i političku volju da ispunjava obaveze iz integracione agende.\nVan den Dol, kojeg je u oproštajnu posjetu primio državni sekretar Ministarstva vanjskih poslova Zoran Janković, pozdravio je odličnu saradnju koju je imao sa Vladom Crne Gore i svim njenim institucijama.\n„Opredjeljenje u pravcu otvaranja Ambasade u Hagu potvrđuje posvećenost dodatnom razvoju međudržavnih odnosa“, naveo je on.\nVan den Dol je kazao da Holandija aktivno podržava proces evropske integracije i reformske aktivnosti.\n„Na toj liniji, istakao je da je veoma važno što Crna Gora konstantno demonstrira evroatlantsku orijentaciju i političku volju da ispunjava obaveze iz integracione agende“, kaže se u saopštenju.\nKako je saopšteno iz Ministarstva vanjskih poslova, sagovornici su se saglasili da postoji prostor za produbljivanje saradnje u privrednoj sferi, kroz obezbjeđivanje frekventnijih kontakata dvije poslovne zajednice, kao i za veće prisustvo holandskih investicija na crnogorskom tržištu, naročito u sektorima turizma, energetike i poljoprivrede.\nJanković je zahvalio Van den Dolu na doprinosu snaženju bilateralnih odnosa između dvije države tokom njegovog mandata.\nOn je istakao da odluka Vlade Crne Gore da otvori Ambasadu u Hagu predstavlja potvrdu našeg nastojanja da intenziviramo sveukupnu saradnju sa Holandijom.\nJankovič je naveo da je zadovoljan kontinuiranom holandskom podrškom u pogledu ostvarivanja vanjskopolitičkih prioriteta i unutrašnjih reformskih procesa, gdje je od posebnog značaja ekspertska pomoć u oblastima koje su ključne za jačanje vladavine prava.\nHolandija Crna Gora - NATO


Pazarci istupili iz lige - Soskanal\n» Pazarci istupili iz lige\nObjavio Bojan Đokić 27/11/2017 - 20:39\nUpravni odbor Fudbalskog kluba Novi Pazar saopštio je da je na hitnoj sednici doneo jednoglasnu odluku o istupanju iz Prve lige Srbije, pošto ne želi da učestvuje u potpuno neregularnom takmičenju sa unapred poznatim pobednicima, u kojem odlučuju sudije po direktivama odredjenih ljudi i klubova.\n"Jučerašnja utakmica u Dobanovcima kap je koja je prelila čašu. Malo je reći da je sudjenje Djordja Maksimovića iz Indjije bilo katastrofalno. Domaćin je bio bolji, ali ne bi došao do bodova da nije bilo pomoći sudija, za koje smo od prijatelja dobili informacije da dolaze po zadatku i da je utakmica unapred završena", navode u pazarskom prvoligašu.\nOni su ocenili da se glavni sudija Maksimović oglušio na skandiranje ratnom zločincu Ratku Mladiću verovatno zbog toga što na tu pojavu niko ne reaguje ni na ostalim stadionima.\n"Sve to je dovoljan razlog da istupimo iz daljeg takmičenja, kako ne bismo uzaludno trošili novac grada. Očigledno je da ulaganje novca u srpski fudbal predstavlja potpuni promašaj i siguran gubitak. Verujemo da će Skupština našeg kluba na zasedanju zakazanom za 8. decembar podržati ovu odluku i da će Novi Pazar napustiti takmičenje", dodaju Novopazarci.\nUtakmica 15. kola Prve lige izmedju Budućnosti i Novog Pazara završena je rezultatom 1:1, a gosti su najviše protestovali zbog jedanaesterca dosuđenog četiri minuta pre kraja.\n28/11/2017 - 17:27\nDelegirajte sudije koji su pouzdani i iskreni sa autoritetom i koji poznaju fudbalska pravila.


Poziv vlastima BiH da hitno iznađu rješenje za migrante\nPrisiljavanje ljudi da ostanu na otvorenom u ovim uvjetima ne može biti prihvatljivo rješenje, navode međunarodne organizacije.\nVlasti se moraju ponašati odgovorno i obezbijediti sigurnost i za lokalno stanovništvo i za migrante, tvrde organizacije (Anadolija)\nMeđunarodne humanitarne organizacije IOM, UNHCR, UNICEF, DRC, MdM i Save the Children pozvale su danas na hitno iznalaženje rješenja za najmanje 900 migranata, izbjeglica i tražilaca azila, koji su više od 24 sata držani u teškim humanitarnim uvjetima i neizvjesnosti na lokaciji Lipa.\n„Humanitarne organizacije pozivaju državne, entitetske i lokalne vlasti u Bosni i Hercegovini da se pokrenu s mrtve tačke i pridržavaju principa sadržanih u Međunarodnom pravu o ljudskim pravima, ratifikovanim konvencijama, kao i nacionalnim pravnim okvirima, te obezbijede sigurnost i zaštitu osoba koje su izložena riziku“, ističe se u zajedničkoj izjavi spomenutih organizacija, prenijela je Fena.\n‘Proveli sedmicu na otvorenom’\n„Oko 900 migranata, izbjeglica i tražilaca azila, koji se posljednjih sedam dana nalaze u nemilosti na lokaciji bivšeg šatorskog kampa Lipa, sinoć je ukrcano u 20 autobusa, za koje se očekivalo da će ih odvesti do odgovarajuće privremene prihvatne ustanove, odabrane od predstavnika vlasti. Međutim, autobusi nikada nisu napustili lokaciju kampa, nakon zastoja u procesima donošenja odluka na različitim nivoima vlasti i protesta lokalnog stanovništva“, navodi se.\nHumanitarne organizacije upozoravaju kako se teško stanje u kojem se nalaze migranati, izbjeglice i tražioci azila produbljuje iz dana u dan.\n„Nakon zatvaranja uslijedio je požar velikih razmjera koji je uništio veći dio kampa. Srećom, izbjegnute su ljudske žrtve. Stotine ljudi provele su sedmicu na otvorenom na lokaciji Lipa, uz minimalnu humanitarnu pomoć, a bili su izloženi niskim temperaturama i nisu imali pristup osnovnim objektima“, navodi se.\n‘Rizik od ozbiljnih posljedica’\n„Prisiljavanje ljudi da ponovo ostanu na otvorenom u ovim uvjetima ne može biti prihvatljivo rješenje. Nedostatak hitne akcije od odgovornih vlasti rizikuje mogućnost ozbiljnih posljedica po ljudsku sigurnost i živote“, upozoravaju iz humanitarnih organizacija.\nU vezi s tim, napominju kako je stanovništvo BiH pokazalo solidarnost s migrantima, izbjeglicama i tražiocima azila u posljednje tri godine i pružilo neophodnu podršku osobama u potrebi.\n„Međutim, trenutni nedostatak konsenzusa među vlastima i negativna retorika potiče dodatnu ksenofobiju i stigmatizaciju migranata, izbjeglica i tražilaca azila u BiH. Vlasti se moraju ponašati odgovorno i obezbijediti sigurnost, kako za lokalno stanovništvo, tako i za migrante i tražioce azila“, navodi se u izjavi.\n„Potpisane humanitarne organizacije i dalje pružaju humanitarnu pomoć za ublažavanje patnji ljudi i opet naglašavaju svoju spremnost da podrže napore vlasti da pruže pomoć na siguran i dostojanstven način“, navodi se u zajedničkoj izjavi.\nMigranti će prenoćiti na otvorenom u kampu Lipa\nPropao je plan da se migranti iz kampa Lipa kod Bihaća prevezu u Bradinu kod Konjica.\nMigranti iskrcani iz autobusa, krenuli prema šumi\nPlan da se migrante preveze iz kampa “Lipa” kod Bihaća u Bradinu kod Konjica je prema svemu sudeći propao.\nMještani Bradine poručuju da neće dozvoliti smještaj migranata\nPredsjednik Mjesne zajednice Bradina, između Konjica i Sarajeva, kaže da mještani neće dozvoliti smještaj migranata u obližnju kasarnu.\n‘Nemogući uslovi’: 800 migranata noć provelo u autobusima\nKonvoj koji je trebalo da migrante i izbjeglice preveze iz kampa “Lipa” kod Bihaća u Bradinu kod Konjica, nije krenuo.


Nikola Mladenović iz Meveđe po četvrti put šampion Srbije - JuGmedia\nTokom minulog vikenda karatista Nikola Mladenović iz Medveđe po četvrti put je postao šampion države Srbije u ovom sportu. Titulu je osvojio na prvenstvu države u Global karate federaciji u Kraljevu, savladavši u finalu prošlogodišnjeg šampiona iz Beograda u borbama u kategoriji seniora ispod 75 kilograma.\nKonkurencija je bila jaka, a pobeda je još jedna potvrda da karatista iz Medveđe ostaje u timu reprezentacije Srbije.\n„Korona je uticala na sve sfere života, pa tako i na sport, ali nisam se predavao, naporno sam trenirao, pa rezultati nisu izostali“, kaže Nikola koga su građani Medveđe dočekali sa oduševljenjem.\nSledeće takmičenje biće održano u Beogradu, međunarodnog je karaktera, ali ono najvažnije tek sledi, a to je svetsko prvenstvo u Americi, koje je zbog korone odloženo za narednu godinu. Mladenović se već kvalifikovao za ovo nadmetanje.\nŠto se tiče medalja, najveći Nikolin uspeh je zlatna medalja na Evropskom prvenstvu 2019. god u Mađarskoj, bronza na Evropskom kupu u Aradu (Rumunija), četiri zlatne medalje, tri srebrne i dve bronzane na državnim prvenstvima.\nPčinjski okrug: Vakcinisano 30 posto odraslog stanovništva, još 12 novoobolelih\nTuristička organizacija predstavila Leskovac u Beogradu\nČolić: Moraćemo redovno da se vakcinišemo\nAkademik Miodrag Čolić rekao je danas da je zaustavljanju talasa zaraze koji je započeo u martu doprinela vakcinacija, kao i da misli da ćemo morati…


Sobotka: Srbija zaslužuje EU, pomoćićemo oko izbjeglica\nPredsjednik Vlade Republike Češke Bohuslav Sobotka poručio je da Srbija zaslužuje da otvori prva poglavlja u pregovorima sa Evropskom unijom.\nOn je najavio da će njegova zemlja tehnički i finansijski pomoći Srbiji da se izbori sa problemom izbjeglica\nSobotka je na zajedničkoj konferenciji u Vladi Srbije sa premijerom Aleksandrom Vučićem pohvalio rezultate koje je Srbija ove godine postigla kada je riječ o otvaranju poglavlja i istakao da Češka podržava evropske integracije Srbije.\n"Želim da pružim jasnu podsrku Srbiji u tome da koliko ove godine budu potvorena prva poglavlja i zaista mislim da Srbija to zaslužuje", istakao je Sobotka.\nDodao je i da je sa premijerom Vučićem razgovarao o izbeglicama koji prolaze kroz Srbiju i da je ponudio tehničku i finansijsku pomioć koja bi trebalo da pomogne našoj zemlji da se izbori sa izbjeglicama.\nPremijer je rekao i da se razgovarao o izbjeglicama i zahvalio češkoj vladi na konkretnoj pomoći od 360.000 eura koju su uputili direktno vladi, a ne drugim organizacijama.\n"Nisu tražili načina da izbjegnu vladu, tragajući za drugim organizacijama, već su pomoć uputili direktno vladi i MUP-u, kojima je i najpotrebnija jer nose najveći teret u rešavanju ovog pitanja", rekao je Vučić.